बाट जोहत - भगवती प्रसाद द्विवेदी - मैना: भोजपुरी साहित्य क उड़ान (Maina Bhojpuri Magazine)\nHome भगवती प्रसाद द्विवेदी Katha बाट जोहत - भगवती प्रसाद द्विवेदी\nबाट जोहत - भगवती प्रसाद द्विवेदी\nहरियर बांस के अरथी सजावल जा चुकल बा. चाची के मूवल देह में घीव लेपिके उन्हुका के अरथी प सुता दीहल गइल बा. चारों कोना प अगरबत्ती जरा दीहल गइल बाड़ी स. इतर फूलन से वातावरण गमगमा उठल रहे. हम चाची के अरथी के कान्हा देवे खातिर आगा बढ़त बानी. घरी घंट बाजे लागत बा आ 'राम नाम सत है' के सुर हवा में लहराए लागल बा. हमनी के गंगा घाट का ओर कुलांचत बढ़े लागल बानी जा. अंगना से आवत करुन आवाज गंवे-गंवे मद्धिम पड़त जा रहल बा.\nहम आज आपन अहो भाग मानत बानीं जे चाचा के मयजल में शामिल भइल हमरा नसीब में रहल. एकरा के संजोगे कहल जाई कि हमरा टेलिफोन से सूचना समय से मिल गइल आ सरकारी नौकरी से छुट्टिïयो मिले में ढेर दिक्कत ना भइल. चाची के आखिरी चाह रहे कि उन्हुका मुंहे आगि हमहीं दिहीं. बाबूजी उनका से बेरि बेरि बाछी छूये खातिर निहोरा कइलन बाकिर ऊ टालत चल गइली. उनकर आंख त खाली हमरे बाट जोहत रहे. फेर हम भला कइसे ना अइतीं. हमरा प उनकर सांचो के नेह छोह जे रहे.'जापर जाकर सत्य सनेहू...'\nटुकुर टुकुर छत का ओर ताकत चाची के आंखि, अचके हमरा प नजर पड़ते बुझाइल कि भावातिरेक में छलछला गइल होखे. फटाफट बाछी छुआवे के इंतजाम कइल गइल रहे. उहो हमार पीठ थपथपवले रही. जइसहीं कुछ कहे के गरज से उनकर जबान लडख़ड़ाइल, मुंह खुलल के खुलले रह गइल आ कोटर में धंसल आंखि एकाएक थिर हो गइली स.\nपरिवार में सभ केहू के आंखि सावन भादो लेखा झमाझम बरिसे लगली स. बाकिर हम त चाची के मुंहे का ओर चितवत रहि गइल रहनी. बुझात रहे, चाची अब असीसत गदगद कंठ से कह उठिहन कि जुग जुग जियऽ ए बचवा, कहऽ कब अइलऽ हा?\nचाची के भतीजा होइयो के हम उनकर बेटा रहनीं आ हमरो खातिर ऊ चाची के जगहा माइये रहली. बस अपना कोखि से जनमवले भर ऊ ना रही. डेढ़े बरिस के उमिर में जब हमार महतारी एह निठुर दुनिया से कूच क गइल रही आ जब बाबूजी नया महतारी के ले आवे से इनकार कर देले रहन त चाचिये हमरा के पलले पोसले रहली आ ऊ सब कुछ देले रही जवन एगो महतारी आपन बेटा के देवेले. उनकर लाड़ प्यार आज ले भुला नइखी पाइल. बात बेबात हमार रिरियावल, रूसल-फूलल आ उनकर पुचुकारल-पोल्हावल. तबे नू हम उनका के चाची के जगह माइये कह के बोलावत रहीं.\nबाकिर जब होश सम्हरनी त एक दिन कवनो संघतिया छेड़ले रहे 'ई त आपन लंगड़ी माई के बेटा हऽ!'\n'धत ऊ हमार आपन मांई थोरहीं हई!' हम सफाई पेश कइले रहनीं, 'चाची हई चाची!'\nतहिए से हम उनका के माई कहे में लजाए लगनीं आ चाची कह के बोलावे लगनीं. पहिला हाली एह संबोधन के इस्तेमाल करत तनी हकलाइलो रहनी. उहो हमरा के अचरज भरल निगाह से निहारे लागल रही. जनाइल जइसे भीतरे भीतर कुछो दरक गइल होखे. हमरा खातिर भलहीं ऊ अब माई के जगहा चाची हो गइल होखस बाकिर हम उनका खातिर अजुओ उनकर बेटा रहनी.\nबुढ़ारी में चाची के हमार अबोध लरिका 'लंगड़ी दादी' कह के बोलावत रहलन स. कतना सहज रहे उनकर सुभाव. डेगे डेगे प समझौतावादी रवैया.\nचाची जनमे से लंगड़ ना रही. उनकर लंगड़ाहट सामाजिक रूढि़ आ मान्यता के लंगड़ाहट रहे. गुड्डïा गुडिय़ा से खेले के उमिर में चाची के हाथ पीयर क के एगो पिंजड़ा में कैद क देल गइल रहे.चाचा तब ले परदेसी हो चुकल रहलन. ऊ कवनो मारवाड़ी किहां दरवानी करत रहन. बाकिर उनका टीबी हो गइल रहे आ गवना के पहिलहीं ऊ आंख मूद लेले रहन.ओह दिन महाशिव रात के तेवहार रहे आ चाची औघड़दानी के पूजा करे खातिर शिवाला के सीढ़ी दनादन चढ़त रही. ओही घरी केहू उनका के चाचा के मउअत के सूचना देलस. ओकरा बाद ऊ धड़ाम से गिर के बेहोश हो गइल रही. सीढ़ी से गिरत समय उनकर गोड़ के हड्डी टूट गइल रहे आ ऊ जिनगी भर खातिर लांगड़ हो गइल रही.\nउनकर मांग के सेनुर के लकीर पोंछ दियाइल रहे. हाथ के चूड़ी चकनाचूर क दीहल गइली स. चाची पहिला हाली जब असवारी में बइठ के ससुरा अइली त एगो विधवा बन के. ऊ कबो सोहागरात ना देखले रही कि आखिर का होखेला सोहागरात.\nहोश सम्हरला के बाद जब आजी चाची के बारे में सब कुछ बतवली त हमरा बड़ा पीर भइल अगिला दिने चाची से एकन्ता में जाके हम चाची से पूछ बइठनी कि 'चाची ! नानाजी तहार बिआह दोसर जगह काहे ना क देले रहलन.?'चाची के आंख डबडबा आइल रहली स. ऊ आपन आंचर से आंखि नाकि पोंछ के कहली कि 'ई बात फेरू मत कहिहऽ. ई त जनम जनम के गठजोड़ ह. अइसन सोचलो प पाप लागी. अगिला जनम में तहरा चाचा से फेर भेंट होई ए बचवा. कुंवार बेवा के रूप में जिनगी काटत चाची बुझाला कि अगिला जनम के बाट जोहत होखस. आजु चाची के परान पखेरू चाचा से मिले खातिर उडि़ चलल होई. बाकिर चाचो का चाची के बाट जोहत होइहें? आ जदी ना तब? गंगाघाट प नजर धउरावत हमरा लाग एके साथे कई गो अरथी रखल गइल होखे. चाची के अरथी, दीपा भउजी के अरथी गंगा फु आ के अरथी. इहां से उहां तक अरथिए अरथी.\nदीपा भउजी के शीतला माई के दागी वाली सांवरी सूरत आंखि के सामने नाचे लागल. इयाद के कड़ी अपने आप जुड़त जात बाड़ी स... 'बबुआ जी उनका नावे एगो पाती लिख देब?' दीपा भउजी घूंघ कढ़ले सवाल कइले रही.\nजब हम किताब से निगाह उठवनीं त दीपा भउजी जइसे लाजे जमीन में गड़े लगली.\n'काहे ना, ले आवऽ' हम उनका हाथ से लिफाफा लेत कहले रहीं. जब हम उनका से सुधाकर भइया के पता ठिकाना जानल चहनी त ऊ बस कलकत्ता बतवली. अब भला हम उनका के कइसे बतइतीं कि कलकत्ता में हजारो सुधाकर होइहन. आ डाकिया कवना सुधाकर के चि_ïी थमाई?\nसुधाकर भइया गवना करा के दीपा भउजी के घर में बइठा देले रहलन. खुद परदेश के रोटी कमाए निकललन त फेरू घर दुआर के कवनो खोजे खबर ना लिहलन. दीपा भउजी बस उनकर बाट जोहत रहली. मुंडेरा प जइसहीं कवनो काग बइठे कि भउजी ओकरा से पूछे खातिर अंगना में धउरल आवस कि काग भइया तनी उचारऽ ना, ऊ कब अइहें? कए तरह के लोभ प्रलोभनो प जब काग ना बोले त ऊ ओकरा ढेला से मार के भगा देस.\nबूढ़ सास बस चौबिसो घंटा दीपा भउजीए के कोसत रही कि ई नागिन डाइन बन के हमार लाल के डस लेले होई. एकरे सब करतूत होई, ना त हमार सोना नियन बेटा आइत काहे ना. आ ओनिया दीपा भउजी के लोराइल आंख झमाझम बरसे लागत रही स.\nकबो हाथ देखे वाला पंडा आवे त दीपा भउजी केवाड़ के आड़ में ठाढ़ होके हाथा देखावत पूछस कि बाबा तनी देखीं ना ऊ कब अइहें?\nजदी पंडा भइया के जल्दी आवे के भविष्यबानी करस त हुलास से भर के भउजी सेर दू सेर अनाज ओकरा झोरी में डाल देत रही.\nबाकिर सुधाकर भइया के ना त आवे के रहे आ ना ऊ अइले. दीपा भउजी मने मने गुनावन करे लगली कि- अइसन बुझाता कि जरूर कवनो बंगालिन उनका के भेड़ा बना के रख लेले बिया. लोग ठीके कहेला - पुरुब जन जइहऽ मोरे राजा...\nबाद में पता चलल कि सुधाकर भइया सांचो ओहिजा जाके घर बसा लेले रहन. उनका दीपा भउजी के दागदार सूरत देखते हुल आवत रहे आ ऊ उहां जाके एगो गोर गार चिकन चाकन बंगाली छोरी के जाल में बढिय़ा से अझुरा गइल रहन.\nएक बार हम दीपा भउजी के समझावे के भरसक प्रयास कइनी 'भउजी, तू सुधाकर भइया के दफ्तर में जाके शिकायत करऽ. उनका दू गो जिंदा मेहरारू रखे के कवनो हक नइखे.' बाकिर भउजी अनमनस्क भाव से कहस कि 'ना बबूआ जी ना, ऊ जहां रहस सुखी रहस. हमार सोहाग अमर रहो. अगर हमार सनेह सांच होई त उनका एक-ना-एक दिन इहां आवहीं के पड़ी.' हम दीपा भउजी के मुंह दने ताकते रह गइनी. उनकर लिलार आत्मविश्वास से चमचमात रहे. काश सुधाकर भइया दीपा भउजी के गंगाजल नियन मन के सुधड़ता के निरेख पवतन.\nगंगा जल नियन त गंगो फुआ के मन पाक साफ रहे. जिनकर बिआह बड़ा धूमधाम से फौजी से भइल रहे जे साल दू साल में पनरह दिन खातिर आवे अउर जादे से जादे समय बहरिए बीतावे, कबो बधार में त कबो हीत नाता आ संघतियान के साथे.एने उनकर सास उनका के ओझा गुनी से देखावस कि लइका बा कि ना. एक दिन फूआ कह देली कि 'लइका का हाथ के लकीरे से जन्मी?' एह प सास उनका के उलाहना देस कि तें चुरइल हवे, तोरा कोख में कुछ हइये नइखे. बाद में उनका के हमेशा खातिर नइहरे भेज देल गइल. जहवां उनकर बाट जोहे के सिलसिला आजुओ जारी बा. उनका भरोसा बा कि एक ना एक दिन फूफा उनका के ले जाए खातिर अइहें.\nचाची के अरथी उठा के चिता प सुता देल गइल बा. हम मुंह में आग देत बानीं. चिता धू धू क के जरे लागत बा. हमरा लागत बा कि जइसे खाली चाचिए ना बलुक दीपा भउजी आ गंगा फूआ के सतरंगा सपना जरत होखे. आस-हुलास आ दिली चाह राख होके माटी में मिलत होखे. अतना सांसत आफत झेलला के बाद घवाहिल मन से का अगिलो जनम में ऊ लोग आपन पति परमेश्वर के बाट जोही लोग?\n- भगवती प्रसाद द्विवेदी\nअंक - 11 (20 जनवरी 2015)\nchitrangan 26 जनवरी 2015 को 8:44 pm\nकमाल के भाव.......


बतकुच्चन – ११ – Anjoria\nमई 16, 2011 बतकुच्चन, भोजपुरी\nपिछला हफ्ता गोबर पथार के बात निकलल रहे त अबकी खर पतवार दिमाग में आ गइल बा. खर पतवार का बारे में सोचते दिमाग में खरखर होखे लागल जइसे कि मूंजियानी से गुजरत घरी आवाज निकलेला. अइसने खरखर से संस्कृत के एगो शब्द बनल रहे खर्पर. खर्पर से खप्पड़ बनल खप्पड़ से खपरा. अब एकरा के सोझई में समुझे के कोशिश करीं त लागी कि जवन खर पर होखे. आ साँचहू खप्पर खरे पर राखल जाला. नरिया खप्पर वाला खप्पर ओही खप्पड़ के बिगड़ल रुप ह. जइसे कि छप्पर वाला गाँव बाद में छपरा नाम से जानल जाये लगले सँ.\nगाँव देहातन के त बाते छोड़ दीं, शहरो का बीचे. जूरन छपरा पता ना कतना छपरा मिल जाई. बंशी छपरा, लाकठ छपरा, गोन्हिया छपरा, लाला के छपरा, बाबू के छपरा, जीएन छपरा वगैरह वगैरह. अब देखीं खर पतवार से चलत हम कतना छपरा घूम लिहनी. भोजपुरी में आवाज से, रंग से, मनोभाव से हर तरह से शब्द बनि जाले. खपड़ा से मिलत जुलत शब्द हो गइल कपड़ा. अलगा बाति बा कि दुनु शब्द का बीच ना त ननिऔरा के संबंध बा ना ददिऔरा के. दुनु शब्द अलग अलग व्युत्पति के हउवें सँ बाकिर बतकुच्चन का फेर में खपड़ा से कपड़ा पर उतर आइल आसान लागल. आ एही पर याद आइल कि कुछ लोग ड़ के र आ र के ड़ कह देला. कहल जाला कि मुजफ्फड़पुड़ की सरकों का दुड़भाग्य है कि ओहिजा के सरकन पर घोरा पराक पराक दउड़ेले सँ.\nअब एह ड़ आ र का फेर में कपड़ा से कपरा बनो भा ना हमार त कपारे घूम गइल. ठीक वइसहीं जइसे १३ मई के चुनाव परिणाम सुनि के कुछ लोग के कपार लाल हो गइल होखी कुछ लोग कपारे हाथ धर के बइठ गइल होखी. कुछ लोग पहुँच गइल होखी त कुछ पहुँचल लोग बहक गइल होखी. अब पँहुच, पहुँचा, पहुँची, पहुँचल के बात फेर कबो. हो सकेला कि ओही में चहूँपलो के चरचा हो जाव.


सगरी खबर भोजपुरी में (बुध, 24 जून 2015) – टटका खबर\nसुने में आवत बा कि आयकर विभाग कांग्रेस अध्यक्ष सोनिया गांधी आ उपाध्यक्ष राहुल गांधी के नोटिस भेजे वाला बा. ओकरा पता लागल बा कि नेशनल हेराल्ड अखबार के संपत्ति हथिया लिहला का बाद एह लोग के नाहियो त 1,300 करोड़ रुपिया के आमदनी भइल बा. जान जाईं कि हजारन करोड़ के ई संपत्ति हथियावे खातिर महतारी बेटा महज पचास लाख रुपिया लगवलें आ कुछ रुपिया कांग्रेस पार्टी से उधार मांग के नेशनल हेराल्ड खरीद लिहलें. बाद में कांग्रेस पार्टी एह करजा के डूबल करजा मान लिहलसि कि ई लवटे वाला नइखे बाकिर कवनो कांग्रेसी एह लूट आ पार्टी संगे भइल धोखाधड़ी का खिलाफ आवाज ना उठवलें.\nललित मोदी प्रकरण में एगो दस्तावेज सामने आइल बा जवना पर राजस्‍थान के मुख्‍यमंत्री वसुंधरा राजे के हस्‍ताक्षर देखावल गइल बा. अबहीं ई तय नइखे कि दस्तखत असली ह कि फोटोशाप कइल गइल बा बाकिर कांग्रेस वसुन्धरा के इस्तीफा मांगत भाजपा पर दबाव बढ़ा दिहले बिया कि हमेशा पारदर्शिता आ जवाबदेही के बात करे वाला पीएम मोदी के वसुन्धरा के इस्तीफा मांगे के चाहीं.\nदिल्‍ली की एगो अदालत केन्‍द्रीय मानव संसाधन विकास मंत्री स्‍मृति ईरानी के खिलाफ दायर ओह याचिका के सुनवाइ करे जोग मान लिहलसि जवना में कहल गइल बा कि स्मृति ईरानी चुनाव आयोग में जमा कइल अपना शपथ पत्र में अपना शैक्षणिक योग्‍यता का बारे में गलत जानकारी दिहले बाड़ी. याचिका अहमर खान नाम के एगो आदमी जमा कइले बा.\nएह बीच गृहमंत्री राजनाथ सिंह फेरू कहलन कि एनडीए के कार्यकाल में कवनो मंत्री इस्तीफा ना दीहि.\nमालगाड़ियने के चले खातिर अलग से बनावल जाए वाला रेल गलियारन के बिछावे खातिर केन्द्रीय मंत्रिमंडल के पूर्वी आ पछिमी गलियारन खातिर 81 हजार चार सौ 59 करोड़ रूपिया के सुधारल लागत के मंजूरी दे दिहलसि. एहमें जमीन के दाम आ वित्‍तीय योजना दुनू शामिल बा. एह गलियारन के बन गइला का बाद मालगाड़ियन के परिचालन में बहुते तेजी आ जाई. ई गलियारा पंजाब, हरियाणा, उत्‍तर प्रदेश, बिहार, झारखंड, पश्चिम बंगाल, महाराष्‍ट्र, गुजरात अउर राजस्‍थान से गुजरिहें सँ.\nदेश में छह गो नया आई आई एम खोले के मंजूरी केन्द्र सरकार दे दिहलसि. ई संस्‍थान विशाखापटनम, बोध गया, सिरमौर, नागपुर, सम्‍बलपुर अउर अमृतसर में खोलल जाई.\nकेन्‍द्रीय मंत्रिमंडल जयप्रकाश नारायण के यादगार बनवले राखे खातिर उनकर जनम स्थान बिहार के सिताब दियारा में एगो राष्‍ट्रीय स्‍मारक आ संग्रहालय स्‍थापित करे के फैसला लिहले बिया. देश में चालीस बरीस पहिले तब के पीएम इन्दिरा गाँधी के लगावल इमरजेन्सी के विरोध के अगुअई कइले रहुवीं जेपी.\nसंसद के मानसून सत्र अगिला महीना 21 जुलाई से शुरू होखे वाला बा. संसदीय मामिला पर बनल मंत्रिमंडलीय समिति बुध का दिने राष्‍ट्रपति प्रणब मुखर्जी से एह बात के निहोरा भेज दिहले बिया. संसद के सत्र राष्ट्रपतिए बोलावेलें.\nग्रीस के लीहल करजा ना चुका पवला के चलते उपजल समस्या के समाधान ना निकलला के खबर सुनते नउवों दिने तेजी से बढ़त देश के शेयर बाजार आखिरी घंटा में भहरा गइली सँ आ सेंसेक्‍स 75 नीचे आ निफ्टी 21 अंक नीचे गिर के बंद भइल.\nउत्‍तराखंड में बुध का दिने मानसून चहुँप गइल आ हिमाचल प्रदेश, जम्मू-कश्मीर, उत्तर प्रदेश आ पंजाब के कुछ और हिस्सों, हरियाणा, चंडीगढ़, दिल्ली अउर राजस्थान में आगे बढ़ल जात बा,\nआपन पहिला दुनू एक दिना हरला का बाद ढाका के मीरपुर में होखत तिसरका एकदिना में भारत बांगला देश के 318 रन के निशान दिहलसि जीत खातिर पार करे के. बाकिर बंगला देश टीम एह निशान ले चहुंप ना पावल आ 77 रन से हार गइल. बहुत मुश्किल से एगो मैच जीतेवाला भारत सीरीज त गवां दिहलसि बाकिर व्हाइट वाश होखे से बचा लिहलसि अपना के.\nबिहार के मुख्यमंत्री नीतीश कुमार चुनाव के मद्दे नजर बिहार खातिर खास दर्जा मांगत आ अधिका आर्थिक सहायता देबे के मांग दोहरावत एगो चिट्ठी पीएम मोदी का लगे भेजले बाड़न.\nमंगल के रात बिहार भाजपा के नेता आ बिहार के उपमुख्यमंत्री रहल सुशीलो मादी मान लिहलें कि बिहार विधानसभा के चुनाव नरेन्द्र मोदी के सामने राख के लड़ल जाई.कहलन कि बिहार के विधान परिषद चुनाव का बाद भाजपा के संसदीय बोर्ड आ राजग के बइठक में एह बारे में आखिरी फैसला ले लीहल जाई.\nखुफिया अधिकारी आरएनपी सिंह के लिखल एगो नया किताब ‘नेहरूः अ ट्रबल्ड लीगेसी’ में दावा कइल गइल बा कि देश के पहिलका पीएम जवाहरलाल नेहरू ना चाहत रहलन कि राजेंद्र प्रसाद के देश के पहिलका राष्ट्रपति बनावल जाए आ एह खातिर ऊ झूठो बोले से ना हिचकिचइले. अलग बात कि एह झूठा नेहरू के तमाम कोशिश का बादो राजेन्द्र बाबू राष्ट्रपति बनबे कइलीं.\nबिहार के आरा जिला के अदालत में पिछला 23 जनवरी के भइल विस्फोट के असली दोषी 25 बरीस उमिर के सचिदानंद शर्मा ऊर्फ लंबू शर्मा के दिल्ली के अंतर्राज्यीय बस टर्मिनस से मंगल के साँझ गिरफ्तार कर लीहल गइल बा. एह विस्फोट में दू आदमी के मौत भइल रहुवे आ 16 लोग घवाहिल भइल रहे.\nबिहार के जदयू विधायक अनंत सिंह के अपहरण आ खून करे का आरोप में गिरफ्तार कर लीहल गइल बा. अनंत सिंह के घर के तलाशी में कुछ असलहा कारतूस आ कपड़ा बरामदी का बाद गिरफ्तारी भइल. उनका पर बाढ़ के चार गो नवहियन के अपहरण आ ओहमें से एगो के मार डाले के आरोप बा. पाँच गो अउरिओ आरोपियन के हिरासत में लीहल गइल बा.\nआजमगढ़ के मेंहनगर इलाका के नई गांव में बिआहल एगो लड़िकी के आपन मरद पसन्द ना रहुवे आ एह चलते नइहर अइला का बाद से ऊ ससुरा लवटे के तइयार ना होत रहुवे. बाकिर ओकर महतारी ओकरा के केहु तरह समझा बुझा आ दबा के ससुरा पहुँचा अइली. ओकरा कुछे दिन का बाद पिळचा मंगल के रात ऊ आपन कोठरी बंद क के अपना दूध पियत बेटी संगे आग लगा के जर मरल.\nबलिया के बिल्थरारोड के सड़क पर बाजार मोड़ का लगे बोलेरो से धक्का लगला का बाद मोटरसाइकिल सवार पचास बरीस उमिर के कटौड़ा के एगो आदमी के मौत हो गइल. धक्का मार के बोलेराो वाला भाग निकलल.\nदेवरिया कोतवाली का नियरा एगो अधिवक्ता के जमीन पर पुलिस दोसरा आदमी के जबरिया कब्जा दिआ दिहलसि जवना का बाद दू दिन से अधिवक्ता लोग तहसील के मेन गेट पर ताला लगा के विरोध जतावत बाड़े.\nगाजीपुर शहर इलाका के भुतहियाटांड रेलवे क्रासिंग से कुछे दूर आगे सोमार के रात एगो नवही ट्रेन के आगा कूद के आपन जान दे दिहलसि. मरेावाला गोराबाजार के त्रिभुवन सिंह के इकलौता बेटा रहुवे.\nगोरखपुर के एगो ठेकेदार के अपहरण करे, फिरौती मांगे आ मारपीट करे के आरोप में फरार घोषित अमन मणि त्रिपाठी, जे मंत्री रहल अमर मणि त्रिपाठी के बेटा हवे, का डेरा पर मंगल का दिने कुर्की के नोटिस साट दीहल गइल बाकिर तनिके देर में ओह नोटिस के फाड़ फेंकल गइल आ दिवालो साफ क दीहल गइल,\nगोरखपुर के बेतियाहाता कैंट से एगो नर्सिगहोम संचालक के क्वालिस गाड़ी लूट के भागत दू गो बदमाशन के पुलिस बरगदवां में ध लिहलसि. ओकनी के दू गो अउरी साथी पुलिस के पकड़ से बाहर बाड़े.\nजौनपुर जिला के बदलापुर इलाका के पीली नदी सेतु शाहपुर का नीचे मंगल का भोर में एगो अधेड़ के लाश मिलल जवना के जान गरदन दबा के लीहल लागत बा. औकर पहचान साबित नइखे भइल.\nमुख्यमंत्री अखिलेश यादव बुध का दिने आइआइटी प्रवेश परीक्षा में सफल गरीब मेधावियन के एक एक लाख रुपिया, आ लैपटाप दिहलन आ पढ़ाई के पूरा खरचा उठावे के वादा कइलन.\nबक्सर के पुरनका भोजपुर-बिक्रमगंज मुख्य मार्ग पर बिजली आफिस का लगे बुध के दुपहरिया में एगो वाहन एगो छोट बच्चा के कचार दिहलसि. ओकर मौत ओहिजे हो गइल आ बाइक वाला आपन बाइक छोड़ के भाग निकलल.\nसासाराम नगर के प्रतापगंज मुहल्ला में सोमार के रात खाना बनावत घरी गैस सिलेंडर फटला का चलते घर के सामान जर गइल. संजोग से केहू घवाहिल ना भइल.\nसारन जिला के दाउदपुर में आपसी झगड़ा का बाद भइल छूरे बाजी में छूट्टी पर आइल एगो सीआरपीएफ जवान घवाहिल हो गइल रहे. ओकर खराब हाल देख के ओकरा के पटना रेफर क दीहल रहे जहवां आखिर में मौत हो गइल.\nसिवान जिला के श्रीनगर गंडक कालोनी का सोझा मंगल के साँझ भइल सड़क हादसा में डंफर के टकरइला का बाद एगो मोटरसाइकिल चलावे वाला के मौत हो गइल.\nगोपालगंज जिला के जादोपुर इलाका के बंगरी गांव के एगो बुढ़ मेहरारू पूजा करे खातिर निकलल रहुवे बाकिर एगो मोटरसाइकिल से धक्का लगला का चलते ओकर मौत हो गइल.


विनय आनंद स्टारर ‘‘किसना कईलस कमाल’’ मुंबई में धमाल कइलसि – Anjoria\nभोजपुरी सुपर स्टार विनय आनंद स्टारर ‘‘किसना कईलस कमाल’’ के बिहार क बाद मुंबईओ में जबरदस्त ओपनिंग मिलल बा. आर. के. सिने इंटरटेनमेंट के बैनर में निर्माता लक्ष्मण आर. पाण्डेय के एह फिल्म के लिखले निर्देशित कइले बाड़न चुनचमुन पंडित. फिल्म में देखावल गइल बा कि केदार बाबू (राकेश पाण्डेय) अपना लड़िकन के पढ़ा लिखा के काबिल इंसान बनावल चाहत रहले. तीन गो बेटा में से एगो प्रोफेसर त दोसरका इंजीनियर बन जा ता. बाकिर तिसरका बेटा किसना (विनय आनंद) डाक्टर ना बनके गाँव में लफंगा आ नौटंकीबाज बन जात बा. गांवे के एगो लड़िकी कजरी (गुंजन पंत) ओकरा से प्यार करत बिया. समय के फेर में बाप के करजा उतारे शहर आइल किसना के भेंट श्वेता कपूर (प्रिया शर्मा) नाम के एगो रइस लड़िकी से होत बा. एक दू मुलाकात में किसना श्वेता से प्यार करे लागत बा.\nगाँव के अनपढ़ गँवार किसना शहर आ के का कमाल करत बा, कइसे अपना बाप के करजा उतारत बा, कजरी के का होखत बा ? वगैरह सवालन के जवाब फिलिम का क्लाइमेक्स में उजागर होत बा.\nविनय आनंद, गुंजन पंत आ प्रिया शर्मा एह फिलिम में आपन अलगे छाप छोड़ले बाड़े. गीत बहुते बढ़िया बनल बाड़ी स. बाकी कलाकारन में अनुराग भारद्वाज, पंकज मेहता, मनदीप कौर, सुधा वर्मा, सीमा सिंह, आ शालिनी बढ़िया काम कइले बा लोग.


भोजपुरी के आठवीं अनुसूची में शामिल करावे पर राष्ट्रीय बहस – Anjoria\nAug 21, 2011 भोजपुरी\nपूर्वांचल एकता मंच के तत्वाधान में देश के बहुते भोजपुरी संस्थावन का सहयोग से २ सितम्बर २०११ शुक के साँझ चार बजे से दिल्ली के कंसटीटुसनल क्लब, रफ़ी मार्ग, पर एगो राष्ट्रीय बहस के आयोजन होखे जा रहल बा. एह संगोष्ठी में देश के भोजपुरी इलाकन के सांसद, भोजपुरी साहित्यकार, समाजसेवी, चिन्तक, पत्रकार, शिक्षक, विद्यार्थी आ भोजपुरी भाषा, साहित्य आ संस्कृति के प्रेमी लोग हिस्सा ली.\nरउरो से निहोरा बा कि एह राष्ट्रीय बहस में भोजपुरी के उचित मांग के मजबूती प्रदान करे खातिर अपना कीमती समय में से थोड़िका समय निकाल के जरूर पधारी आ आपनो पक्ष एह बारे में रखीं.\nमहासचिव, पूर्वांचल एकता मंच, नई दिल्ली\n3 thought on “भोजपुरी के आठवीं अनुसूची में शामिल करावे पर राष्ट्रीय बहस”\nswagat ba raura logan ke.\nपूर्वांचल एकता मंच के सोंच लगातार एह दिशा में आगे बढ़ रहल बा ,ई बहुते बढ़िया बात बा भोजपुरी खातिर .हर सदस्य बधाई के पात्र बाडन .आशा बा ई ‘राष्ट्रीय बहस’ आपन मंजिल के ओर अग्रसर होई .\nहम आ रहल बानी भोजपुरी के आठवी अनुसुची मे सामिल करे खातिर! हमनी के जोर तोर लसे एपर मिल के काम करे के जरुरि बा.


कह देब हो राजा रात वाली बतिया – Anjoria\nदिसम्बर 7, 2010 अमर सिंह, भोला बाबू, मुलायम सिंह यादव\nभोला बाबू ओह दिन एगो बारात में शामिल रहलन. महफिल जमल त केहू नाचे वाली के इशारा कर दिहल आ ऊ नाचे वाली आके भोला बाबू के सामने बइठ गइल आ आपन गाना चालू रखलसि. गाना के बोल रहे, “कह देब हो राजा रात वाली बतिया”. भोला बाबू सकपका गइलें. पाकिट में हाथ में डललें आ एगो दस के नोट ओकरा के थमा दिहलें. नाचे वाली के लागल कि इनका गाना बहुते पसन्द आइल बा त ऊ बेर बेर उहे लाइल दोहरावत आ के भोला बाबू के लगे बइठ जाव. भोला बाबू धीरे से ओकरा के नोट थमा देसु. बाकिर एह अन्तहीन क्रम से उहो उजबुजा गइलें आ आखिर में खिसिया के कह दिहलन, “जो ससुरी कह दे. इहे नू कहबे कि पाखाना पर गिरल अमरूद उठा के खइलें रहीं.”\nअसल बाति रहे कि पिछला रात के जब भोला बाबू बगइचा का तरफ दिशा मैदान खातिर गइल रहलें त बगइचा में देखलें कि एगो अमरूद गिरल बा. देख के मन ललचा गइल रहे आ ऊ ओह अमरूद के उठा के धो धा के खा लिहलें. उनका लागत रहे कि कवनो तरह एह नाचवाली के ऊ बतिया मालूम हो गइल बा.\nभोला बाबू ई कहानी सुनावत कहलें कि मुलायम आ अमर सिंह का मामिला में इहे हो रहल बुझात बा. अमर सिंह धमकावत बाड़े कि मुलायम आपन कवनो गलती याद कर के चुप्पी लगवले रहीहें आ अमर सिंह गरजत रहीहें. बाकिर सुने में आ रहल बा कि सपा खुला चुनौती दे दिहले बिया कि, जा जवन भेद खोले के बा खोलि दऽ.\nजनवरी 4, 2011 OmPrakash Singh


जून 2015 – Anjoria\nएही शौचालय की कारन ही ससुरा त्याग, नैहर में लौट गइली दुलहिनिया\n– नर्वदेश्वर पाण्डेय देहाती बदली समाज अब स्वच्छता अभियाने से, जागरुक होत हई घर-घर बबुनिया. बाबुजी हमरा के ओइजा ना बिअहब, जवना घरे बनल ना होई लैटिनिया. देखीं महराजगंज प्रियंका…\n– जयंती पांडेय ओह दिन साइत बिगड़ल रहे कि आंगछ खराब रहे. गाँव के लरिका मधुमाछी के छत्ता में ढेला मार के परइले सन. ओने रामचेला जेठ के दुपहरिया में…


मजबूर प्रधानमंत्री, धन्य भाग हमनी के – Anjoria\nफरवरी 28, 2011 घोटाला, भोजपुरी लस्टम-पस्टम, मजबूर प्रधानमंत्री\nरामचेला प्रधानमंत्री के इन्टरव्यू सुनि के एकदम से सेंटिमेंटल हो गइले आ मुड़ि पीटत सनकाह अस बाबा लस्टमानंद के दुअरा आ गइले. बाबा सामने खाड़ा रहले. रामचेला पूछले – बाबा ई का सुनऽतानी कि प्रधानमंत्री जी मजबूर बाड़े.\nबाबा कहले – ए बुड़बक, मजबूरिये से मजबूती आवेला ! मजबूरी के बोझा उठावत-उठावत ऊ न खाली अपने बरियार हो गइल, सरकारो के बरियार कऽ दिहले. गठबन्धनो के बरियार कर दिहले. जबे उनुका इस्तीफा का बारे में पूछल जाला ऊ बड़ा मजबूत जवाब देलें कि “अबहीं नाहीं.” तूं नइख जानत रामचेला. प्रधानमंत्री जी के लगे बड़ा बरियार करेजा बा. अतना बरियार कि ओह में सबकुछ समा जाला. उनका लगे अतना बरिया करेजा बा कि केहू कुछऊ कहि देउ, ऊ उखड़ेले ना, मजबूरी का नाम पर अतना मजबूत प्रधानमंत्री शायदे कवनो देश में होखो. एह मामला में हमनी का अपना के धन्य बुझे के चाहीं. इहे नाहीं, प्रधानमंत्री जी सुभाव से अनबोलता हउवन. जब कोंचल जाई तबहियें बोलिहें. असल में मैडम उनुका से अतना कहि बोलि देली कि उनुका बोले के कुछ ना रहेला. एही से ऊ चुप रहल निमन बुझेले. आउर केहू के घोटाला कइला पर प्रधानमंत्री के निमन बाउर कहल ठीक नइखे. काहे कि एगो पी॰एम॰ आ अतना मंत्री. केकरा कवन दांव भेंटाइल बा ऊ एगो मजबूर प्रधानमंत्री कइसे जानी. ऊ त प्रधानमंत्री हउवें, कवनो जासूस ना नू. अब लईका गार्जियन के बात नइखन स सुनत त एह में बेचारा गार्जियन के कवन दोष ? कइसन रीत बा कि कइल केहू आ भोगे के पड़ऽता दोसरा के. अब घोटाला त कइल मंत्री नेता अफसर लोग आ सफाई मांगल जा रहल बा प्रधानमंत्री से. आ उहो एगो मजबूर प्रधानमंत्री से. अब महँगाइये का बात करीं ना. ऊ घटत हइये नइखे. नेता बेपारी खात कमात बा लोग आ गारी सुने के पड़ऽता प्रधानमंत्री के. मजबूर आ बेचारा सुनऽता.\nरामचेला कहले – उ सब त ठीके बा लेकिन कहीं जनता मिस्र के नाहिन मजबूर हो गइल त ?\nबाबा कहले – जाये द रामचेला. एकर उत्तर देबे में हम मजबूर बानी.\nOne thought on “मजबूर प्रधानमंत्री, धन्य भाग हमनी के”\nफ़रवरी 28, 2011 को 12:26 अपराह्न पर\nमजबूरी के नाम प्रधानमंत्री .


टटका खबर (बुध,4जनवरी 2012) – टटका खबर\nटटका खबर (बुध,4जनवरी 2012)\nराज्य के सगरी आईएएस अधिकारियन के कह दिहल गइल बा कि ऊ लोग एकतीस जनवरी से पहिले अपना चल आ अचल संपत्ति के ब्योरा दाखिल कर देव. राज्य सरकार के कर्मचारियन खातिर ई तारीख उनतीस फरवरी तय कइल गइल बा. जेकरा संपत्ति में दस फीसदी से बेसी के इजाफा भइल होखी ओकरा पर निगरानी विभाग खास धेयान दीहि.\nहाईकोर्ट सरकार के निर्देश दिहले बावे कि बिहार लोक सेवा आयोग के तिरपनवीं से लिहले पचपनवीं ले के प्रारंभिक परीक्षा के फेर से मूल्यांकन करावे. हालांकि कोर्ट इहो कहले बा कि सफल परीक्षार्थियन के परिणाम पर एहसे कवनो अंतर ना पड़ी.\nसिवान के सिसवन प्रखंड के एगो लिपिक हरेन्द्र सिंह के अपना काम में लापरवाही करे खातिर निलंबित कर दिहल गइल बा.\nपूर्वी चंपारण के इरजोरवारा गाँव में एगो नया कनिया के हत्या दहेज खातिर कर दिहल गइल.\nबक्सर जिला के डुमराँव थाना के भोजपुर गाँव में एगो व्यापारी राणा प्रताप सिंह के गोली मार के हत्या कर दिहल गइल बा.\nमुख्य चुनाव आयुक्त एस वाई कुरैशी छह जनवरी से दू दिन के दौरा पर यूपी अइहें आ विधानसभा चुनाव के तइयारी के जायजा लीहे.\nभाजपा से गठबन्हन ना बन पवला का चलते जदयू राज्य के सगरी सीट पर आपन उम्मीदवार उतारी. ई बाति दिल्ली में जदयू के राष्ट्रीय अध्यक्ष शरद यादव कहले बाड़न. आजु बत्तीस गो उम्मीदवारन के पहिला सूची जारी कर दिहल गइल.\nलोकायु्कत पर टिप्पणी करे वाला मंत्री रामवीर उपाध्याय के नौ जनवरी का दिने लोकायुक्त कार्यालय में हाजिर होखे के नोटिस दिहल गइल बा.\nबाबू सिंह कुशवाहा के भाजपा में शामिल होखे का अगिलके दिने सीबीआई उनुका आ उनुका से जुड़ल लोग के पचास गो ठिकाना पर छापा मरलसि. एह छापेमारी का दौरान स्वास्थ्य आ परिवार कल्याण महानिदेशक रहल एसपी राम के गिरफ्तार कर लिहल गइल.\nउत्तर प्रदेश भाजपा आपन तिसरकी सूची जारी कइलसि. एहमें साक्षी महाराज के नाम शामिल बा.\nउप्र भाजपा कार्यसमिति सदस्य आईपी सिंह के पार्टी विरोधी काम कइला का चलते निलम्बित कर दिहल गइल.\nमणिपुर में कांग्रेस कार्यालय पर बुध का दिने ग्रेनेड से हमला भइल. अलगाववादी कहले बाड़े कि केहु राज्य में प्रचार मत करे.\nसीबीएसई के बारहवीं के परीक्षा पहिला मार्च से शुरू हो के तेरह अप्रेल ले चली आ दसवीं के बोर्ड परीक्षा पहली मार्च से छब्बीस मार्च ले.\nराजस्थान में नर्स भंवरी मामिला में ओकरा लाश के जरावे वाला जगहा कर पहचान हो गइल बा. पिछला साल ओकर अपहरण कर के हत्या कइला का बाद ओकरा लाश के जरा दिहल गइल रहे. एह मामिला में राजस्थान सरकार के मंत्री महिपाल मदेरणा जेल में बंद बाड़न. एह मामिला में जरावे वाला गिरोह के सरगना बिशनराम बिश्नोई के महाराष्ट्र से गिरफ्तार कर लिहल गइल.\nमध्य प्रदेश के मंडला जिला में पिछला साल एगो औरत का साथे सामूहिक बलात्कार आ बाद में ओकरा हत्या खातिर चार जने के फाँसी के सजा सुनावल गइल.\nआंध्रप्रदेश में वाईएसआर कांग्रेस पार्टी के प्रमुख वाई.एस. जगनमोहन रेड्डी के सहयोगी विजय साई रेड्डी के नौ जनवरी ले केंद्रीय जांच ब्यूरो का हिरासत में भेज दिहगल गइल बा.\nवायु सेना के मंजूरी दे दिहल गइल कि ऊ 51 गो मिराज-2000 लड़ाकू जहाजन में लगावे खातिर 490 गो हवा से हवा में मार करे वाला प्रक्षेपास्त्र खरीद लेव. एह खातिर 1.23 अरब डॉलर के सौदा भइल बा.\nमाकपा से गठजोड़ के आरोप सुनला का बाद कांग्रेस पलटवार करत कहले बिया कि तृणमूल भाजपा के बी टीम बन गइल बिया.\nराहुल गांधी के जनसम्पर्क अभियान यूपी में7जनवरी से चली. एहसे पहिले ऊ राज्य के तीन गो दौरा कर चुकल बाड़न.\nराष्ट्रमंडल खेल घोटाला के आरोपी ललित भनोट समेत5जने के आजुओ जमानत ना मिल पावल.\nताजमहल में बम होखे के अफवाह से कुछ देर ले हड़कम्प मच गइल बाकिर सघन तलाशी का बादो जब कुछ ना मिलल त लोग चैन के साँस लिहल.\nअन्ना हजारे के तबियत थिरा गइल बा आ अब उमेद बा कि अतवार का दिने उनुका अस्पताल से छुट्टी मिल जाई.\nबियफे से भारत के यात्रा पर अइहें त्रिनिदाद टोबैगो के प्रधानमंत्री कमला प्रसाद बिसेसर.\nकर्नाटक के खुफिया पुलिस अधीक्षक हेमंत निम्बालकर राज्य के लोकायुक्त रहल आ सु्प्रीम कोर्ट के न्यायमूर्ति रहल संतोष हेगड़े का खिलाफ मानहानि के मुकदमा हाई कोर्ट में दर्ज करवले रहले. बुध का दिने कोर्ट उनुका के नोटीस जारी कर दिहलसि.\nकांग्रेस के चुनाव रैली में खराब मौसम का चलते सोनिया गाँधी ना आ पवली.\nराष्ट्रपति रहल ए.पी.जे. अब्दुल कलाम विज्ञान कांग्रेस में शामिल होखे आइल स्कूली विद्यार्थियन से कहले कि ऊ लोग अपना घर के भठियरपन से आजाद करावे.\nअमेरिका में पाकिस्तान के राजदूत रहल हुसैन हक्कानी के अनेसा बा कि इस्लामाबाद से बहरी निकलला पर उनुकर हत्या हो सकेला. अबही ऊ इस्लामाबाद में प्रधानमंत्री के आधिकारिक निवास में बाड़े.\nपाकिस्तान के सेना प्रमुख जनरल अशफाक परवेज कयानी बुध का दिने पाँच दिन के चीन यात्रा पर बीजिंग खातिर रवाना हो गइले.\nअमेरिका सरकार के पाकिस्तान के सेना से बचावे के ‘गोपनीय संदेश’ भेजला का मामिला में राष्ट्रपति आसिफ जरदारी के न्यायिक आयोग में हाजिर होखे के नोटिस भेजल गइल बा.\nचीन में स्थानीय व्यापारियन के कब्जा से दू गो भारतीय व्यापारियन के छोड़ा लिहल गइल.\nईरान के राष्ट्रपति रहल अकबर हाशमी रफसंजानी के बेटी के बागी प्रचार करे का आरोप में छह महीना के जेल के सजा सुनावल गइल.\nफोर्ड बुध का दिने आपन नया वाहन इकोस्पोर्ट लांच कइलसि. एकरा के बनावे खातिर कंपनी चेन्नई में 14.2 करोड़ डॉलर के पूंजी लगाई.\nभारत के साथ व्यापार आ निवेश बढ़ाई सऊदी अरब.\nजर्मनी के कम्पनी बॉश अगिला दू साल में 2,200 करोड़ रुपये के पूंजी भारत में लगाई.\nदेश के बजट9मार्च का बाद आई. कहले वित्त मंत्री प्रणव मुखर्जी.\nबुध का दिने शेयर बाजारों के सेंसेक्स में 57 अंक के गिरावट भइल.\nलौह अयस्क निर्यात शुल्क बीस से बढ़ा के तीस फीसदी कर दिहला से गोवा के कारोबारी नाराज बाड़े.\nहीरो मोटोकॉर्प दिल्ली प्रदर्शनी में बुध का दिने अपना दुपहिया वाहनन के नया शृंखला देखवलसि.\nकेईसी इंटरनेशनल के मिलल 1253 करोड़ रुपिया के ठेका.\nजम्मू-बारामूला रेल लाईन खातिर 19000 करोड़ रुपिया के मंजूरी दिहलसि केन्द्र सरकार.\nभारत सरकार एक लाख गोरखा सैनिकन के पूर्व सैनिक अंशदायी स्वास्थ्य योजना के सुविधा देबे के फैसला कइलसि.\nकेन्द्र सरकार सोना के हॉलमार्किंग के जरूरी बना दिहलसि.\nअभिनेता प्रेम चोपड़ा पर जयपुर के एगो आदमी धोखाधड़ी के मामिला दर्ज करवले बा. ओकर कहना बा कि प्रेम चोपड़ा ओकरा के अपना फिल्म में लेबे के आ एगो एक्टिंग स्कूल में साझीदार बनावे के कहले रहले.\nनिर्माता अभिनेता सैफ अली खान के फिल्म ‘एजेंट विनोद’ पूरा हो गइल आ अब प्रदर्शन खातिर तइयार बा.\nकोरिया ओपन बैडमिंटन में भारतके रुपेश कुमार आ सानावे थॉमस के जोड़ी पुरूष युगल में हार गइल.\nभारत के अनाका अलानकामोनी ब्रिटिश ओपन जूनियर स्क्वॉश चैम्पियनशिप के क्वार्टर फाइनल में पहुंचली.\nभारतीय बल्लेबाज विराट कोहली सिडनी क्रिकेट मैदान पर दर्शकन का ओर देख के आपत्तिजनक इशारा करे खातिर मुश्किल में पड़ गइल बाड़े. कोहली के कहना बा कि कुछ लोग उनुका के गरियावत रहल ओहीसे ऊ वइसन कइले.\nबिग बैश लीग में पर्थ स्कॉचर्स मेलबर्न स्टार्स के 8 विकेट से हरा दिहलसि.\nसिडनी टेस्ट के दुसरका दिने आस्ट्रेलियाई क्रिकेट टीम के कप्तान माइकल क्लार्क 251 रन बना के नाबाद रहले. एह मैच में अब भारत के हार पकिया लागत बा.आस्ट्रेलिया अपना पहिला पारी में चार विकेट के नुकसान पर 482 रन बना लिहले बावे.\n«« आकाशवाणी पटना में अंशकालीन संवाददाता के बहाली\nटटका खबर (बियफे,5जनवरी 2012) »»


अइसन फोन अइला पर लोगन तरह- तरह के प्रतिक्रिया सुने के मिलेला. केहू फोन करेवाला के गरियावे लागेला. ओकरा मुंह से संभावित कुल गारी निकले लागे ली सन. त केहू पुलिस में रिपोर्ट करेके धमकी देला. बाकिर अइसनो लोग बाड़े जे मजा लेले आ फोन करे वाला के उल्लू बना देले.\nLast Updated: October 13, 2020, 1:35 PM IST\nअजबे हाल बा. हमरा फोन में रोज एगो- दूगो मैसेज आवेला कि हम हेतना हजार भा हेतना लाख रुपया इनाम जीत लेले बानी. अइसन बात नइखे कि कोरोना के कारण बेरोजगार भइल कुछ फ्राड स्वभाव के लोग ई करता. ना, कोरोना काल के पहिलहूं अइसन होत रहल ह. आ आजु त हदे हो गइल ह. एगो फ्राडिया आदमी हमरा के व्हाट्सएप पर फोन कके कहता कि ऊ “कौन बनेगा करोड़पति” टीम से बोलता आ कहता कि रउवां 13 करोड़ रुपया जीत लेले बानी. सुनते बुझा गइल ह कि ई महाफ्राड ह. हमरा नियर आदमी कहीं कौनो प्रतियोगिता में भाग ना लेला.\nत ई इनाम कहां से आ गइल? हम ओकरा के जोर से डंटनी हं आ पुलिस में शिकायत के धमकी दिहनी हं. बाकिर ऊ हमार फोन नंबर कहां से पवले बा? हमरा अंदाज बा कि रउरो लगे अइसन मैसेज भा फोन आवते होई. आ रउरो ऊहे करत होखब जवन हम कइनी हं. बाकिर ई गिरोह तबो काहें सक्रिय बा? जरूर केहू ना केहू फंसि जात होई. करोड़ सुनि के जरूर केहू ना केहू मति मारा जात होई आ मति माराइल आदमी बैंक के डिटेल बता देत होई. हालांकि अइसना आदमी के संख्या नगण्य होई. तबो ई फ्राड गिरोह सक्रिय बा त खतरा के बाति बा. समाज में एतना जागरूकता बा. सभे जानता कि ई कुल फ्राड ह.\nअइसन फोन अइला पर लोगन तरह- तरह के प्रतिक्रिया सुने के मिलेला. केहू फोन करेवाला के गरियावे लागेला. ओकरा मुंह से संभावित कुल गारी निकले लागे ली सन. त केहू पुलिस में रिपोर्ट करेके धमकी देला. बाकिर अइसनो लोग बाड़े जे मजा लेले आ फोन करे वाला के उल्लू बना देले. ऊ कइसे. त सुनीं. कौनो फ्राडिया केहू भाई के फोन कइलस कि रउवां हेतना लाख रुपया जितले बानी. त ऊ भाई प्रेम से ओकरा से बतियावे लगिहें, पुछिहें कि त इनाम पावे खातिर का करेके परी. फ्राडिया कही कि राउर कौना बैंक में एकाउंट बा? त भाई कौनो बैंक के नांव बता दिहें. त फ्राडिया पूछी कि त रउवां ओह बैंक के डेबिट कार्ड नंबर आ डेबिट कार्ड के पिन नंबर बता दीं.\nभाई ओकरा के एगो फर्जी डेबिट कार्ड नंबर बता दिहें. फेर पिन नंबर भी फर्जी बता दिहें. त फ्राडिया कही कि ठीक बा अबे रउवां लगे एगो ओटीपी जाई, ऊ हमरा के बता देब त हेतना लाख रुपया रउवां एकाउंट में चलि जाई. अभी फ्राडिया फोन पर रही तलहीं ओकरा सामने चालू कंप्यूटर पर पता चलि जाई कि भाई ओकरा के बुरबक बनावतारे. ऊ कही कि ई त रउवां गलत डेबिट कार्ड नंबर आ पिन नंबर देले बानी. त भाई ठहाका लगा के हंसिहें आ कहिहें कि तू का जानत रहल ह, कि एगो तूहीं चाल्हाक बाड़. ई दुनिया एक से एक लोगन से भरल बा. फ्राडिया बोली कि रउवां आपन आ हमार टाइम बरबाद क दिहनी.\nत भाई कहिहें कि ई फ्राडगिरी कबसे करतार ए भाई. कुछु फ्राडिया त ए सवाल का बाद फोन काटि देले सन. बाकिर कुछ फ्राडिया बताइयो देले सन कि हतना समय से ई फ्राड करतानी. अइसन टेप कइल फोन सोसल मीडिया पर कई गो आ चुकल बा. कतने केस सामने आ चुकल बा कि फलाना के बैंक एकाउंट के कुल्हि रुपया कौनो फ्राडिया आनलाइन ले उड़ल बा. त फ्राड्यन के कौनो जाति- धर्म ना होला. ऊ कुल पाप- पुण्य ना जानेले सन. कर्ज लेके घीव पीए वाला लोग त फिर भी कौनो धोखा नइखे करत. आ कर्ज लौटावे के बाति कहता. बाकिर ई फ्राडिया त का जाने अपना बापो- महतारी के होत होइहन सन कि ना.\nजे फ्राड करी, ऊ त केहू के ना होई. ओकरा दिमाग में दिन- रात फ्राडे चली. फ्राड ओकरा रोआं- रोआं में समा जाई. एक तरह के डीठ फ्राड अइसनो होला लोग. रउवां से कर्ज लेबे का घरी अइसन रोआं- रोआं गिरा दी लोग कि बुझाई कि ई बड़का बिपति में परल बाड़े. कुछ फ्राडिया त भोंकरि- भोंकरि रोवे लागेलन स. कहिहन स कि रउवां के महीना भर में रुपया लौटा दिहन स. रउवां भावना में बहि के ओकरा के दू- चार हजार रुपया दे दिहलीं. ओकरा बाद महीना बीती, साल बीती आ का जाने कतना साल बीति जाई. बाकिर कर्ज लेबे वाला ऊ फ्राडिया भाई रउवां किहां झंकबो ना करिहें. फोन करबि त फोने ना उठइहें. रउवां कर्जा देके वापस मांगत लाज लागे शुरू हो जाई.\nआखिरकार रउवां ई सोचि के कि जाए द अब ई रुपया डुबले बा, उनुका से मांगल छोड़ि देब. एगो दोसरका प्रकार के प्राणी होला लोग. अइसन प्राणी रउवां से कबो ना कही कि राउर कर्ज ना लौटाई. ऊ डेट पर डेट देत जाई आ जब डेट आई त फेरु कौनो अइसन बहाना बनाई कि रउवां चुप हो जाए के परी. कतने फ्राडिया त का जाने क हाली अपना महतारी के मरे के बाति कहि के कर्ज लौटावे के डेट आगा खिसका देला लोग. बाकिर ओहू लोगन से बड़ एक प्रकार के प्राणी अउरी होला लोग. अइसन प्राणी कुछु दिन रउवां के बहाना बना के टरकावत रही लोग. आ एके बा एक कहि दी लोग कि रउवां जान मारे के बा त हमार जान मारि दीं, हम राउर कर्जा ना उतार सकेनी.\nहम कंगाल हो गइल बानी. अब रउवां हजार- पांच सौ खातिर प्रपंच करे जाइबि ना. हं, ठीक बा रउवां भविष्य में उनुका के अब कर्ज ना देबि. त कर्ज मार देबे वाला आदमी के का फर्क परी. ऊ कौनो दोसर पार्टी धरिहें. केहू अउरी के चूना लगइहें. अइसन लोगन के सारा जीवन अइसहीं बीति जाला. आ मजे के बात ई बा कि अइसना लोगन के तगादा कइला पर कान पर जूं ना रेंगेला. ओह लोगन के नींद खूब बढ़िया आवेला. माने- कर्जा लेबे वाला गहिर नींन में सूतेला आ कर्ज देबे वाला के नींन गायब हो जाला. एही में श्रेष्ठ कवि रहीम कहि गइल बाड़े- "रहिमन आप ठगाइए, आप न ठगिए कोय.." अब का कहल जाउ.


रमाकांत प्रसाद के हिट पर हिट – Anjoria\nभोजपुरी परदा पर हिट पर हिट फिलिम देबेवाला निर्माता-निर्देशक हउवें जिनकर बनावल आ निर्देशित हर फिलिम सफलता दर्ज करेले. ई बात हम नइखीं कहत बॉक्स ऑफिस के आँकड़ा कहत बा. रामाकांत प्रसाद के हाल में रिलीज ‘जानवर’ फिलिमो बिहार में शानदार बिजनेस करत बिया. विराज भट्ट अभिनीत एह फिलिम के ओपनिंग शानदार रहल. एहसे पहिले रिलीज भइल ‘जान तेरे नाम’ एह साल के सबले बड़ हिट बन चुकल बिया. रामाकांत प्रसाद के हिट फिलिमन में ‘दीदी तोहर देवर दिवाना’, ‘लागल रह राजा जी’, ‘दिवाना’, ‘दाग’, ‘दिलजले’, ‘लड़ाई लऽ अंखिया……’, ‘बारूद’, ‘जान तेरे नाम’ आ ‘खून पसीना’ का बाद हालिया प्रदर्शित ‘जानवर’समेत दस गो फिलिमन के नाम शामिल बा.\nदर्शक रामाकांत प्रसाद के फिलिमन के पहिलही से तिकवत रहेलें. अपना एह सफलता से उत्साहित रामाकांत प्रसाद दर्शकन से आभार जतवले बाड़न.


टटका खबर, मंगल २३ मार्च – Anjoria\nटटका खबर, मंगल २३ मार्च\nमार्च 23, 2010 टटका खबर\nमाया के माला के मामिला ना रहे ना बनल\nबसपा के लखनऊ रैली में मायावती के पहिरावल नोटन के माला के मामिला विरोधी लोग चाहे जवन सोच के उठवले होखे बाकिर ठहरल ना. इलाहाबाद हाई कोर्ट माला के मामिला के सीबीआई जाँच करावे वाली याचिका खारिज कर दिहलसि. याचिका करे वाला लोग कवनो ठोस सुबूत ना पेश कर सकल अपना पक्ष में. एगो दोसरा प्रकरण में चुनावो आयोग बसपा के बात मान लिहलसि आ हाथी चुनाव चिह्न वाला सगरी मामिला के एके साथ सुनवाई करे पर सहमत हो गइल.\nसत्येन्द्र दूबे हत्या काण्ड के तीन जने दोषी\nस्वर्णि चतुर्भुज परियोजना में होखे वाला भ्रष्टाचार के खुलासा करे वाला इंजीनियर सत्येन्द्र दूबे के साल २००३ में गया सर्किट हाउस का सामने गोली मार के हत्या कर दिहल गइल रहे. बाकिर सीबीआई एह मामिला के जवना तरह से सामने ले अइलसि ओहमें भ्रष्टाचार के पक्ष नइखे लउकत. मुकदमा ई बनल बा कि चार गो बदमाश सत्येन्द्र के सामान लूटे के कोशिश कइलें आ जब ऊ विरोध कइलें त उनका के गोली मार दिहल गइल. एगो बदमाश इकाबालिया गवाह बन गइल त ओकरा के माफ कर दिहल गइल आ बाकी तीन गो के दोषी ठहरा दिहल गइल.\nनवरात मेला में पानी टंकी फटला से भगदड़ में एक आदमी के मौत\nमथुरा के छाता तहसील में नवरात मेला का दौरान पानीटंकी फाट गइल जवना से मेला में भगदड़ मच गइल आ एक आदमी कचरा के मर गइल. करीब एक दर्जन लोग घवाहिल हो गइलल. एह भगदड़ के मौका से फायदा उठावत कुछ लोग दूकानन में लूटपाट कइल. घटना का बाद से मेला कमिटी के लोग फरार हो गइल बा.\nबलिया ओवररब्रिज पर टवेरा आ पल्सर के टक्कर\nकाल्हु बलिया ओवर ब्रिज पर एगो मोटरसाइकिल सवार के टक्कर सामने से आ रहल टवेरा से हो गइल आ ऊ गम्हीराह घवाहिल हो गइल. अस्पताल ले जाये का रास्ता में ओकर मौत हो गइल. टवेरा के ड्राइवर नशा में रहे आ ओकर गाड़ी पलट गइल. गनीमत अतने रहल कि ओवरब्रिज के रेलिंग ना टूटल ना त नीचे सड़क पर जाम रहे आ तब दर्जनो लोग घवाहिल हो जाइत. उहो घवाहिल रहे आ ओकरा के अस्पताल में भरती करावल गइल जहाँ से ऊ धीरे से सरक लिहलसि. टवेरो के पुलिस अपना कब्जा में ले लिहले बिया.\nबदलल बिहार के स्वरुप के दर्शन काल्हु गाँधी मैदान में भइल\nबिहार दिवस का अवसर पर काल्हु पटना के गाँधी मैदान में प्रदर्शनी लगा के बिहार के बदलल स्वरूप के देखावल गइल. पटना में काल्हु उत्सव के माहौल रहल. स्कूल कालेज कार्यालय में छुट्टी रहला का चलते बड़हन भीड़ गाँधी मैदान में जुटल रहे.\nग्रीन हंट का खिलाफ रेड ब्लास्ट में राजधानी एक्सप्रेस दुर्घटनाग्रस्त\nसोमार के रात में नक्सलियन के बम विस्फोट का चलते भुवनेश्वर से दिल्ली जाये वाली राजधानी एक्सप्रेस के सात गो बोगी पटरी से उतर गइल. नक्सली परैया स्टेशन का लगे पटरी का नीचे बारुदी सुरंग लगा दिहले रहलें सँ. नक्सली ग्रीन हंट अभियान का खिलाफ दू दिन के बन्द के एलान कइले बाड़े सँ. संयोग से दुर्घटना में केही के मौत ना भइल.\nमहाराष्ट्र सबकर ह आ हर हि्नदुस्तानी एहिजा आ सकेला, रह सकेला.\nमहाराष्ट्र के मुख्यमंत्री काल्हु विधानसभा में कहलें कि महाराष्ट्र सबकर ह आ हर हिन्दुस्तानी नागरिक एहिजा आ सकेला. मराठी अस्मिता के बात करे वालन पर हमला करत कहलन कि उहे लोग एक तरफ त प्लेसमेंट एजेन्सी चला के गैर मराठियन के नौकरी पर लगवावेलें आ दोसरा तरफ मराठा मराठी करेलें. नाराज विपक्ष अइसनका लोग के नाम पुछलस त मुख्यमंत्री कहलन कि नामो बता देब, समय त आवे दीं.\nनफरत के आग में जरत बा रायबरेली के लोग\nअतवार का दिने निकलल शिव बारात के एगो समुदाय के लोग अपना इलाका से ना निकले दिहल लोग त दोसरा समुदाय के नाराज लोग विरोध कइल. एहसे साम्प्रदायिक हिंसा भड़क उठल जवन सोमार का दिने अगल बगल का गाँवो में पसर गइल. काल्हुओ मन्दिर गर फजात लोगन पर पथराव भइल जवना बाद कुछ लोग के घर फूंक दिहल गइल.\nब्याज दर बढ़े से शेयर बाजार टूट गइल\nमहँगाई पर काबू करे खातिर बाजार में मुद्रा के मौजूदगी कम करे का कोशिश में रिजर्ब बैंक ब्याज दर में ०.२५ फीसदी के बढ़ोतरी कर दिहलस जवना चलते काल्हु बाजार के रुख खराब हो गइल आ सेंसेक्स १६७ अंक के गोता मार दिहलस. विदेशिओ बाजार काल्हु कमजोर रहलीं सँ. ओने रिजर्व बैंक कहले बा कि दर अबहीं अउरी बढ़ावल जा सकेला.\nभारत के मेजबानी से खुश बा इन्टरनेशनल हॉकी फेडरेशन\nदिल्ली में आयोजित हॉकी विश्वकप के व्यवस्था आ ओकर व्यावसायिक सफलता देख के इन्टरनेशनल हॉकी फेडरेशन तय कइले बा कि अगिला चार साल ले हर साल भारत में एगो विश्वस्तरीय टूर्नामेंट आयोजित करावल जाई. भारत में फेडरेशन के बढ़िया आमदनी भइल बा जवना के बड़हन हिस्सा से टीवी से मिलल. बढ़िया बा कम से कम रोज रोज क्रिकेट देखला का बदले कुछ नया देखे के मिली आ एकरा से हॉकी के लोकप्रियतो बढ़ी.


मराठी बाला रैना गेडाम के भोजपुरिया प्रेम – Anjoria\nमराठी बाला रैना गेडाम के भोजपुरिया प्रेम\nसिनेमा के रुपहला परदा पर अपना के देखे के सपना हर कलाकार बचपने से पोसले रहेला. आ नागपुर, महाराष्ट्र के मराठी बाला रैना गेडाम पांच साल का उमिर में स्कूल फंक्शन में पहिला पुरस्कार जीतला का बाद से अभिनय में मन लगा लिहली. ओकरा बाद से हमेशा स्कूल से कालेज ले कबो “प्रथम” त कबो “द्वितीय” पुरस्कार जीते लगली. एह सबसे फिलिमन में अभिनय करे के लालसा जाग गइल.\nरैना गेडाम तब “न्यू टैलेंट्स ग्रुप” के निर्देशक योगेश सोमन आ निर्देशक देवदत्त का साथे दू साल ले थिएटर कइली. ओकरा बाद अनिल पुणेकर निर्देशित मराठी फिल्म “सूर्योदय” से अपना फ़िल्मी कैरियर के शुरुआत कइली. आदिल खान निर्देशित “बेड़िया” नाम के हिंदी कला फिल्मो में अभिनय करे के मौका मिलल. नृत्य के आपन पहिला पसन्द बतावे वाली नृत्यांगना आ अदाकारा रैना गेडाम अनेके मराठी आ हिंदी फिलिमन में काम कइला का बाद अब भोजपुरी सिनेमा में सक्रिय हो गइल बाड़ी. उनुकर पहिला भोजपुरी फिल्म “लड़ाईला अंखिया इ लौड़े राजा” रहे. आगे आवे वाली फिलिमन में “दिल ले गईल ओढनिया वाली”, “पाखंडी”, “बाडीगार्ड हमार” अउर “पूर्वांचल का डाँन” शामिल बा. तीन गो हिंदी फिलिमो के बात होखत बा.\nकइनी जिनीगिया तोहरे नाम के मुहूर्त भइल


बेंगलुरू में भाषण देत लालकृष्ण आडवाणी संप्रग पर बरिसलन त बरखा सुने वाला लोग पर. बाकिर भाषण सुने आइल भीड़ बरखा में भींजत भाषण सुनलसि.\nकांग्रेस के महाबोलता महासचिव दिग्विजय सिंह फेर अतवार का दिने अन्ना पर वाक् प्रहार करत कहलन कि अन्ना के चाहीं कि संसद के सम्मान करसु. दिग्गी अचरज जतवलन कि अन्ना संघ के आभार काहे नइखन मानत. अन्ना का बदला बाबा रामदेव एह मामिला में बेसी इमानदार बाड़े कि मान लिहलन कि उनुका आंदोलन के समर्थन में संघ आगे आइल त ऊ एह मामिला में का करतें.\nटीम अन्ना के अरविंद केजरीवाल अतवार का दिने कहले कि ऊ अपना हित मित से करजा ले के भारतीय राजस्व सेवा के बकाया चुका दीहें.\nपंजाब सरकार चिकित्सकन के विज्ञापन देबे पर प्रतिबंध लगावे के फैसला कइले बिया. अतवार का दिने पंजाब में एलोपैथिक, आयुर्वेदिक आ होम्योपैथिक चिकित्सकन पर यौन समस्या समेत कवनो रोग के इलाज खातिर दिहल जाये वाला विज्ञापनन पर प्रतिबंध लगा दिहल गइल.\nमप्र में चिकित्सक के संगठन किरिया खइले कि ऊ लोग अवैधानिक लिंग परीक्षण ना करी.\nटीम अन्ना अतवार का दिने कहलसि कि ऊ एकजुट बा आ ओह लोग में कवनो आपसी मतभेद नइखे. ई त कांग्रेस बिया जे अपना दुष्परचार अभियान से ओह लोग के अपने में लड़ावे का फेर में बिया.\nदिल्ली में आठ गो सांसद रहल लोग बा जे अबहियो सरकारी आवास में जमल बा. एह लोगन में जगदीश टाइटलर आ अजय सिंह चौटाला के नाम खास बा.\nभारतीय राजनयिक कमलेश शर्मा के फेर चाल साल खातिर राष्ट्रमंडल के महासचिव बना दिहल गइल बा.\nमध्य प्रदेश का टीकमगढ़ जिला में प्रेमी युगल के फाँसी पर लटकल लाश मिलल बा जवना में लड़िका के देह पर चोट के निशान से मामिला संदिग्ध बन गइल बा. पुलिस जाँच में लागल बिया.\nआंध्र प्रदेश के तीन गो कांग्रेसी विधायक तेलंगाना राज्य का समर्थन में अतवार का दिने पार्टी से इस्तीफा दे के तेलंगाना राष्ट्र समिति में शामिल होखे के फैसला लिहले.\nवोट खातिर नोट मामिला में गिरफ्तार आ बाद में स्वास्थ्य का आधार पर जमानत मिलला का बाद लोकमंच नेता अमर सिंह आजु दिल्ली के एम्स से छूट्टी मिलला का बाद लोधी एस्टेट में अपना घरे आ गइलन.\nअरुणाचल प्रदेश में कामेंग नदी पर शनिचर का दिने भइल हादसा में तीन गौ अउर लाश बरामद भइल बा. चौदह लोग अबहियो लापता बतावल जात बा. कम से कम 58 लोग के बाहर निकाल लिहल गइल बा जवना में 30 लोग घवाहिल बा.\nनक्सलियन के ममता पर भरोसा नइखे रहि गइल एहसे शांति प्रक्रिया शुरू करे से पहिले सरकार से लिखित वादा करे के कहले बाड़न सँ.\nशनिचर का दिने सिक्किम में कम तीव्रता के भूकम्प आइल जवना से कवनो नुकसान के खबर नइखे.\nशनिचर का दिने टीम अन्ना के कोर समिति फैसला कइलसि कि ऊ अपना के भंग ना करी.\nहाई बल्ड प्रेशर आ पीठ दर्द का चलते अन्ना हजारे के एक हफ्ता पूरा आराम करे के सलाह दिहल गइल बा.\nदिल्ली उच्च न्यायालय केंद्र सरकार के कर्मचारी रहल एगो आदमी से कहलसि कि चूंकि ऊ अपना परित्यक्ता पत्नी आ बेटी के मासिक गुजारा भत्ता ना दिहलसि, एहसे ओकरा अपा रिटायरमेंट लाभ में से ओह लोग के बखरा देबे के पड़ी.\nजी-20 सम्मेलन में शामिल होखे खातिर बुध का दिने प्रधानमंत्री कांस जइहें.\nशुक का दिने अरुणाचल प्रदेश के मुख्यमंत्री जारबोम गामलिन के इस्तीफा दे दिहला का बाद नया नेता के नाम सोनिया गाँधी तय करीहें.\nभाजपा नेता लाकृष्ण आडवाणी जम्मू काश्मीर से सशस्त्र बल विशेष शक्तियां अधिनियम हटावे के विरोध कइले बाड़े.\nतिब्बती आध्यात्मिक गुरु दलाई लामा चीन सरकार के ताना मारत कहले बाड़न कि तिब्बती परंपरा पर सवाल उठावे का बजाय ओकरा अपना नेता माओ जेडोंग आ डेंग जियाओपिंग के अवतार तलाशे का बारे में सोचे के चाहीं.\nपर्थ में भइल राष्ट्रमंडल देशन के शासनाध्यक्षन के सम्मेलन के आखिरी दिन अतवार के संयुक्त राष्ट्र में अंतर्राष्ट्रीय आतंकवाद पर व्यापक संधि के बतकही के नतीजा तक चहुँपावे के प्रयास तेज करे के गोहार लगावल गइल.\nब्रिटेन के प्रधानमंत्री डेविड कैमरन कहले बाड़न कि ब्रिटिश ध्वज वाला जहाजी बेड़ा सोमाइली लुटेरन से बचाव खातिर अपना साथे हथियारबंद सुरक्षाकर्मीओ ले जा सकेलें.\nथाईलैंड बाढ़ में 381लोग के मरला के पुष्टि हो गइल बा.\nआस्ट्रेलियाई विमानन कम्पनी क्वोंटास अपना हवाई जहाजन के खड़ा कर देबे के अचानक कइल फैसला से पर्थ में राष्ट्रमंडल देशन के 17 शासनाध्यक्षन, अनेके प्रतिनिधियन आ मीडियाकर्मियन के अपना यात्रा खातिर दोसर व्यवस्था करे के पड़ल बा.\nपर्थ गइल उप राष्ट्रपति हामिद अंसारी के ऑस्ट्रेलिया के प्रधानमंत्री जूलिया गिलार्ड का साथ होखे वाल बईठक रद्द कर दिहल गइल.\nपाकिस्तान के राष्ट्रपति आसिफ अली जरदारी के धमकी मिलला का बाद उनुकर समर्थक कई जगहा पाकिस्तान मुस्लिम लीग (नवाज) के कार्यालयन पर शनिचर रात हमला बोल दिहले.\nचीन में एगो अभियान चला के नशा के सौदागरन के इंटरनेट पर नशा बेचे का आरोप में बारह हजार से अधिका लोग के गिरफ्तार कर लिहल गइल बा.\nविश्व बैंक बांग्लादेश के बहुते गरीब इलाकन में 10,800 गरीब आ कमजोर औरतन के आर्थिक रूप से सशक्त बनावे वाली एगो परियोजना खातिर 2.9 करोड़ डॉलर के करजा मंजूर कइले बा.\nअफगानिस्तान में3गो आस्ट्रेलियाई सैनिकन के हत्या कर दिहल गइल बा.\nईरान सेंट्रल बैंक के उप प्रमुख हामिद पोरमोहम्मदी के 2.6 अरब डॉलर के गबन का आरोप में गिरफ्तार कर लिहल गइल बा.\nदक्षिणी गाजा पट्टी के शहर राफा में इजरायल शनिचर रात हवाई हमला कर के दू गो फिलीस्तीनी आतंकवादियन के मार गिरवलसि.\nशनिचर का दिने अफगानिस्तान में दू गो आतंकवादी हमला में एक ही दिन में 16 गो विदेशी सैनिकन समेत 21 लोग के मौत हो गइल.\nपाकिस्तान के पंजाब प्रांत के मुख्यमंत्री आ मुस्लिम लीग-नवाज (पीएमएल-एन) के नेता शाहबाज शरीफ राष्ट्रपति आसिफ अली जरदारी के चेतवले बाड़न कि इस्तीफा देके देश के लूटल सम्पत्ति वापिस करसु भा ओकर परिणाम भुगते खातिर तइयार रहसु.\nसंयुक्त राष्ट्र सुरक्षा परिषद में अस्थायी सदस्यता दिलावे में भारत के बड़हन भूमिका खातिर पाकिस्तान धन्यवाद दिहलसि.\nशनिचर का दिने पाकिस्तान 700 किलोमीटर दूरी ले करे वाला क्रूज मिसाइल हत्फ-सात (बाबर) के सफल परीक्षण कइलसि.\nगद्दाफी के बेटा अपना के बेगुनाह बतवलसि आ कहलसि कि ऊ कवनो अपराध नइखे कइले.\nशुक का दिने पेरू में भूकम्प के झटका महसूस कइल गइल.\nए राजा के फेर से दूरसंचार मंत्री बनवावे खातिर जबरदस्त लॉबिंग करे वाली नीरा राडिया अपना लॉबिंग फर्म वैष्णवी आ न्यूकॉम के बंद कर दिहली. (बजलऽ ए शंख बाकिर बाबा जी के पदा के )\nकेंद्रीय खाद्य मंत्री के.वी. थॉमस अतवार का दिने कहलन कि दूध, सब्जी, मांस आ पोल्ट्री के उत्पादन बढ़वले से खाद्य महंगाई पर लगाम लाग सकी. कहलन कि लोग एह सब के बेसी इस्तेमाल करे लागल बा जवना से महँगाई बढ़त बा.\nत्रिपुरा में पूर्वोत्तर क्षेत्र के पहिला कपड़ा उद्यान खोलल जाई.\nनिर्बाध विद्युत आपूर्ति सुनिश्चित करावे खातिर भारतीय उद्योग परिसंघ (सीआईआई) के कहना बा कि उपभोक्ता के सीधे उत्पादक से बिजली खरीदे के अनुमति दिहल जाव.\nआंध्र प्रदेश सरकार शनिचर का दिने कुरनूल जिला में सीमेंट कारखाना लगावे खातिर प्रिज्म सीमेंट लिमिटेड के 1,000 एकड़ भूमि आवंटित करे के फैसला कइलसि.\nपश्चिम बंगाल सरकार पश्चिमी मिदनापुर के सालबोनी में एक करोड़ टन क्षमता के इस्पात कारखाना लगावे में जेएसडब्ल्यू स्टील लिमिटेड के मदद करी.\nसरकारी कंपनी भारत इलेक्ट्रोनिक्स लिमिटेड कारोबारी साल 2010-11 खातिर सरकार के 156 फीसदी लाभांश दिहलसि. एह कम्पनी के रक्षा क्षेत्र के नवरत्न कम्पनी में मानल जाला.\nइंडियन ओवरसीज बैंक के तिमाही शुद्ध लाभ 207.46 करोड़ रुपिया दर्ज भइल बा.\nमारुति सुजुकी आपन कारखाना लगावे खातिर गुजरात में जमीन खरीदे के फैसला शनिचर के लिहलसि.\nमारुति सुजुकी के तिमाही शुद्ध लाभ 59.81 फीसदी घट गइल.\nविदेशी पूंजी भंडार में 21 अक्टूबर के खतम भइल हफ्ता में 85.8 करोड़ डॉलर के बढ़ती आइल आ कोष 318.36 अरब डॉलर हो गइल.\nगुड़गांव में रॉक बैंड मेटालिका का शो रद्द होखला का बाद जिला प्रशासन इंडियन बैंक से आयोजकन के बैंक खाता जब्त करे के कहले बा.\nलंदन के मैडम तुसाद संग्रहालय में बॉलीवुड अभिनेता ऋतिक रोशन के मोम के मूर्ति लोग के बेहद पसंद आवत बा. एह संग्रहालय में पिछला दिने करीना कपूरो के मूर्ति लगा दिहल गइल बा.\nबॉलीवुड अभिनेत्री प्रियंका चोपड़ा अपना पहिला म्यूजिक एलबम ले के उत्साहित त बाड़ी बाकिर लास एंजेलिस के स्टूडियो में कई घंटा का रिकार्डिग से ऊ थाकियो गइल बाड़ी.\nबॉलीवुड के अभिनेता रहल धर्मेद्र अभिनेत्री हेमा मालिनी के बड़की बेटी ईशा देयोल के कहना बा कि कवनो सितारा के बेटा भा बेटी होखला के आपन अलगे नफा नुकसान बा आ कवनो जरूरी नइखे कि सितारा के संतानो सितारा बनि जाव.\nबॉलीवुड खातिर हॉलीवुड कलाकारन के झुकाव बढ़ल जात बा, अब नया नाम आइल बा क्रिस्टन स्टीवर्ट के जे सुपरस्टार शाहरुख खान का साथे काम करे के मनसा जतवले बाड़ी.\nअक्षय कुमार आ सोनाक्षी सिन्हा अभिनीत आ निर्माता शिरीष कुंदर के थ्री डी फिल्म ‘जोकर’ अगिला साल 30 अगस्त के प्रदर्शित होई.\nसबसे बड़हन अभिनेता बनल चाहत बाड़न रणबीर कपूर. बॉलीवुड के महान शोमैन राजकपूर के पोता रणबीर के कहना बा कि ऊ ‘सबले बड़का अभिनेता’ बनल चाहत बाड़े.\nहॉलीवुड अभिनेता ब्रैड पिट अपना लड़िकन के कम्प्यूटर्स लुका दिहले काहे कि ऊ चाहत बाड़े कि बच्चा सब एक दोसरा साथे खेलऽ सँ आ बतियाव सँ.\nशिव सेना प्रमुख बाल ठाकरे शनिचर का दिने कहलन कि बॉलीवुड अभिनेता अमिताभ बच्चन के भारत रत्न से सम्मानित करे के चाहीं.\nबल्लेबाज युवराज सिंह बुद्ध इंटरनेशल सर्किट पर भइल फॉर्मूला वन रेस ‘इंडियन ग्रां पी’ के कमाल के बतावत कहलन कि साल में एके बार होखे वाला एह प्रतियोगिता के भारत में क्रिकेट मैच जइसन लोकप्रियता मुश्किले से मिल पाई.\nमीरपुर टेस्ट में वेस्टइंडीज टीम अपना बल्लेबाज किर्क एडवर्डस (121) के शानदार बल्लेबाजी का बाद अपना तेज गेंदबाज फिडेल एडवर्ड्स (58/5) के बेहतरीन गेंदबाजी का सहारे मैच के दोसरका दिने अतवार के बांग्लादेश के पहिला पारी में सात विकेट के नुकसान करा के 204 रन पर रखले बा.\nग्रेटर नोएडा के बुद्ध इंटरनेशल सर्किट पर देश में पहिला बेर आयोजित फॉर्मूला वन (एफ-1) रेस ‘इंडियन ग्रां पी’ में भारत के फोर्स इंडिया टीम के चालक एड्रियन सुतिल माथ दस गो टीम में जगहा बनावे में सफल रहले आ नउवाँ जगहा पर अइले.\nविश्व चैम्पियन रेड बुल टीम के चालक सेबेस्टियन वेट्टल भारत में भइल पहिला फॉर्मूला वन रेस ‘इंडियन ग्रां पी’ जीत लिहले.\nलाला अमरनाथ के जन्मशताब्दी का मौका पर उनुका नाम से रणजी ट्राफी में पुरस्कार दी बीसीसीआई.\nइंग्लैंड क्रिकेट टीम के बल्लेबाज केविन पीटरसन के कोलकाता में भइल बीसबीसा मैच में आचार संहिता लाँघे के दोषी बनला पर फटकार लगावल गइल बा.\nशनिचर का दिने कोलकाता में भइल बीसबीसा क्रिकेट मुकाबला में इंगलैण्ड भारत के हरा दिहलसि. केविन पीटरसन के मैन ऑफ द मैच पुरस्कार मिलल.\nकेंद्र सरकार के प्रस्तावित खेल नियमन विधेयक के मसौदा के खेल निकायन के मौलिक अधिकार पर हमला बतावत बीसीसीआई शनिचर का दिने ओकरा के खारिज कर दिहलसि.\nयुवराज, विराट आ इशांत के बीसीसीआई शनिचर का दिने ग्रेड-‘ए’ में शामिल कर लिहलसि. अगिला सत्र से एह लोग के एक करोड़ रुपिया सालाना के फीस मिली.\nत्रिनिडाड व टोबैगो फुटबाल महासंघ के अध्यक्ष ओलिवर कैम्पस शनिचरा का दिने इस्तीफा दे दिहलन.


रसीली बाई का संगे विनय आनन्द के ठुमका – Anjoria\nअप्रैल 9, 2010 किसना कइलस कमाल, विनय आनन्द\nमामा का राह पर चलत भाँजा विनय आनन्द गुंजन पंत का साथे साइकिल के सवारी कइला का बाद रसीली बाई का संगे ठुमका लगइहें. फिल्म ह किसना कइलस कमाल जवना का बारे में विनय आनन्द के कहना बा कि ई उनुकर एह साल के सबले बड़ हिट फिल्म साबित होखी.\nएह फिल्म में विनय के बड़ भाई आ एगो स्कूल मास्टर के भूमिका में लोकगायक विष्णु ओझा पहिला बेर भोजपुरी फिल्म में आइल बाड़े. फिल्म के अधिकतर शूटिंग बक्सर में भइल बा. लक्ष्मण आर पाण्डे के बनावल एह फिल्म के निर्देशन चुनमुन पंडित कइले बाड़न आ संगीत अशोक घायल के ह. फिल्म के गाना कल्पना, उदित नारायण, आ इन्दु सोनाली के आवाज में बाड़ी स.


बतकुच्चन – ९९ – Anjoria\nFeb 27, 2013 बतकुच्चन\nलाजे भवहि बोलसु ना, सवादे भसुर छोड़सु ना. अब एह बाति पर भड़कला के कवनो जरूरत नइखे. ई कहाउत हमार बनावल ना ह आ जमाना से चलल आवत बा. इहो बाति नइखे कि हमरा फगुनाहट लाग गइल बा. काहे कि फागुन के आहट बतावे वाला बयार अब भेंटात नइखे प्रदूषण का मारे. अलग बाति बा कि बसंत पंचमी बीत गइल त फगुआ के माहौल बनबे करी आ बने लागल बा. बाकिर एहिजा एह बाति के संदर्भ दोसर बा.\nजब केहू के भलनियति के दोसर केहू नाजायज फायदा उठावे लागे त ओह हाल में भोजपुरी के ई कहाउत बहुते सटीक बइठेला. आ एही संदर्भ में हम ई कहाउत दोहरवले रहनी ह. रोज रोज का जिनिगिओ में अइसन देखे के मिलेला कि रउरा केहू के फरमाइश पर ना ना कह पाईं आ ओकर फरमाइश जे बा से कि खतमे ना होखे. एगो फरमाइश पूरा भइल कि ना तबले दोसरका फरमाइश हाजिर बा. आ शायद एही चलते फरमाइश शब्द के जनम फरमान से भइल बा. काहे कि ई निहोरा ना होखे, निर्देश होखेला, आदेश होखेला. कहले गइल बा कि सिधवा के मुँह कूकूर चाटे. अगर रउरा ना कहे ना आवे भा ना कहे के अधिकार नइखे रउरा पाले त राउर होल पोसुआ कुकुर से बढ़िया नइखे होखे वाला. आजु का राजनीतिओ में अइसनका सिधुआ लोग के ओही तरह इस्तेमाल होखेला जइसन महाभारत में भीष्म के मार गिरावे खातिर शिखण्डी के इस्तेमाल भइल रहुवे. हालांकि महाभारत के शिखण्डीओ के मनसा उहे रहुवे कि भीष्म के मार गिरावल जाव. बाकिर आजु का राजनीति के शिखण्डीअन का लगे इहो सुविधा नइखे रहि गइल. ऊ त बस कवच बनि के रहि गइल बाड़ें. पीछे से ओठगन लगवले लोग आपन माल काटे बनावे में लागल बा आ सामने के आदमी बस कवच बनि के रहि गइल बा. ओकर त ई हाल बा कि जबरा मारबो करे आ रोवहू ना देव.\nअइसहीं आजु के शुभचिन्तकनो के हाल हो गइल बा. उपर से त ऊ राउर शुभ करे के देखावा करीहें बाकिर भितरे भीतर कुछ अइसन करे में लागल रहीहें कि उनकर त शुभ हो जाई बाकिर रउरा बस चिन्तक बनि के रहि जाएब. सरकारी आफिसन में महात्मा जी के हाथ उठवले फोटुओ के इस्तेमाल कुछ लोग एहीला कर लेला कि देखत नइखऽ महात्मा जी का इशारा करत बाड़न? सोझा सोझी पाँच गो द ना त आदेश के लाठी के इन्तजार करऽ. देश समाज कार्यालय हर ठाँव पर लोग मौजूद बा जे रउरा मजबूरी के इस्तेमाल रउरा के दूहे खातिर करे ला बेचैन बाड़ें. सरकारो उनुका पर कवनो कार्रवाई करे का बदला गोदी में लईका भर गांव ढिंढोरा वाला अन्दाज में काम करे के देखावा कर लीं. देखते बानी जा कि उड़न खटोला के खरीद में भइल घपला के दोषी एहीजे तिहाड़ में पड़ल बा आ जाँच करे वाला अधिकारी एही बहाने इटली उटली के दौरा करे में लागल बाड़ें. उहो जानत बाड़ें कि होखे हवाखे के कुछ हइए नइखे काहे कि जे असल दोषी बा ओकरा तक पहुँचले ना जा सके. राजनीतिओ में माफियागिरी का तरह अमर्टा नीति के इस्तेमाल खूब होखत बा. आ जनता जे बिया कि ना, से सरकार के भवहि बनि के रहि गइल बिया. ऊ बेचारी कुछ बोल नइखे पावत आ मंत्री संत्री अपना सवादे ओकरा के छोड़े के तइयार नइखन. बस इहे जान ली. कि आजु उहे इमानदार रहि गइल बा जेकरा बेइमानी करे के मौका ना मिलल भा हिम्मत ना भइल.


Bhojpuri Thinkers Vs john Milton know All About in Bhojpuri- Bhojpuri: एने भोजपुरी के भक्ति काव्य आ ओने मिल्टन – News18 Hindi\nभोजपुरी में एगो बड़ा गहिर कहाउति बिया- “राम नाम जपत रहीं, कतहूं परल रहीं।” माने हमनीं के केंद्रीय सोच में ईश्वर रहसु, चाहे कौनो परिस्थिति में रहीं जा। भोजपुरिहा लोगन के चेतना में ई फिलासफी/ दर्शन बड़ा ताकतवर बा। रोचक बात ई बा कि अंग्रेजी के कवि मिल्टन भी इंग्लैंड में रहते हुए एही तरे के रचना कइले बाड़े।\nLast Updated : September 28, 2021, 18:08 IST\nभोजपुरी चिंतन आ दर्शन, वैश्विक चिंतन हो गइल। समझदार लोगन में भोजपुरिहा चिंतक के एही से बड़ा आदर से देखल जाला। अच्छा, जब भोजपुरी क्षेत्र आ इंग्लैंड के संगम होइए गइल त आईं देखल जाउ कि मिल्टन का लिखले बाड़े? आ काहें आजु भोजपुरी से जोड़ि के उनुका के याद कइल जाता। उदाहरण खातिर, संत कबीरदास के साखी, सबद आ रमैनी में कई गो अइसन तत्व बाड़े सन जौन मिल्टन के रचना तत्व से मेल खातारे सन। लगभग एक शताब्दी आगे- पीछे सूरदास- “सूरसागर”, तुलसीदास- “रामचरितमानस”, रसखान- “प्रेम वाटिका” के रचना कइले बाड़े। त आईं ओह घरी के एगो विदेशी के रचना संसार में भक्ति काल के प्रभाव के बारे में जानल जाउ।\nजॉन मिल्टन (9 दिसंबर 1608 – 8 नवंबर 1674) कई गो भाषा के जानकार रहले। लंदन में जनमल एह कवि के अध्यात्मिक रुझान कतना गहिर रहे ओकरे जानकारी बहुत रोचक बा। बाकिर अचानक भोजपुरी में जॉन मिल्टन के चर्चा काहें? एसे कि ढेर लोग मानेला कि मिल्टन हमनी का वेद पुराण से बहुत प्रभावित रहले। कहाला कि मिल्टन के दर्शन, भोजपुरिहा दर्शन नियर बा। पश्चिमी विद्वान कहेला लोग कि “पैराडाइज लास्ट” (भुलाइल स्वर्ग) भले बाइबिल से प्रभावित बिया, बाकिर ओकरा में हिंदू दर्शन के तत्व भी बा। पश्चिम के ही कई गो विद्वान कहले बा लोग कि मिल्टन के साहित्य के हर भारतीय के पढ़े के चाहीं काहें से कि उनुका रचना में भारतीय अध्यात्म के निचोड़ बा। ओमें माया (शैतान) आ ईश्वर (गॉड) के वर्णन बा। त आईं पहिले उनकरा “पैराडाइज लास्ट” के कुछ पंक्ति पढ़ीं, आ तब अनुमान करीं-\n(“मुक्त रूप से हमनीं का सेवा करेनींजा,\nकाहेंसे कि मुक्त रूप से हमनीं का प्रेम करेनीजा,\nप्रेम करेके इच्छा में ही हमनी के उत्थान भा हमनी के पतन बा।\nआ कुछ पतित भइल बा लोग, अवज्ञा कइला के कारन पतित भइल बा लोग,\nआ स्वर्ग से सीधे सबसे घोर नरक में गिरल बा।\nई गिरल कइसन बा,\nपरमानंद के उच्च अवस्था से सीधे दुख के गहिर गर्त्त में।”)\nएइजा ध्यान दीं, मिल्टन सेवा, प्रेम, स्वर्ग, नरक, परमानंद जइसन शब्द के प्रयोग कइले बाड़े। ई कविता सीधे- सीधे अध्यात्मिक सत्य का ओर इंगित करतिया। प्रेम आ सेवा अध्यात्म के मूल तत्व ह। विश्व के कई गो चिंतक एह मत के रहे लोग कि मिल्टन के कविता, भारतीय अध्यात्म के प्रतिबिंबित करतारी सन।\nएने कबीरदास मिल्टन से दू शताब्दी पहिलहीं (14वीं शताब्दी) लिखि देले रहले –\nकाहे री नलिनी तूं कुम्हलानी/ तेरे ही नालि सरोवर पानी।।\nएमें कमलिनी जीवात्मा बिया आ जल परमात्मा।\nमिल्टन बहुभाषाविद रहले। उनुका लैटिन, फ्रेंच, स्पेनिश, हिब्रू, इटैलियन वगैरह भाषा के ज्ञान रहे। अंग्रेज़ी साहित्य जॉन मिल्टन के विश्व प्रसिद्ध रचना “पैराडाइज़ लॉस्ट” के बिना अधूरा बा। “पैराडाइज़ लॉस्ट” से उनकर पहिचान समूचा संसार में आज तक होला। कई गो जानकार मानेला लोग कि विलियम शेक्सपीयर आ जॉन मिल्टन अंग्रेजी साहित्य के दू गो मजबूत स्तंभ ह लोग। मिल्टन अपना अद्भुत कृति “पैराडाइज लास्ट” के लिखे के छव साल पहलहीं आंख से आन्हर हो गइल रहले।\nमिल्टन के ग्लूकोमा बेमारी रहे आ ओह घरी ग्लूकोमा के कौनो समुचित इलाज ना रहे। नतीजा ई भइल कि ऊ आन्हर हो गइले। फरवरी 1652 से उनुका लउकल बंद हो गइल। कई लोग पूछेला कि मिल्टन जब आन्हर हो गइले त “पैराडाइज़ लास्ट” लिखले कइसे? कुछ लोग बतावल कि मिल्टन बोलत गइले आ उनुकर बेटी लिखत गइली सन। उनुका तीन गो बेटी रहली सन। बाकिर समकालीन लोग कहले बा कि मिल्टन एगो कर्मचारी रखले रहले, जौन उनकर डिक्टेशन लिखे। जौन मिल्टन बोलसु तौन लिखि देउ। अच्छा एइजा ईहो बतावल जरूरी बा कि मिल्टन “पैराडाइज रिगेंड” (स्वर्ग के पुनर्प्राप्ति) भी लिखले बाड़े जौना में ऊ चरम लक्ष्य ईश प्राप्ति का बाद परमानंद के वर्णन कइले बाड़े। मिल्टन बहुत दिन तक इंग्लैंड में सिविक सर्वेंट माने प्रशासनिक कर्मचारी रहले। पिता जॉन मिल्टन सीनियर व्यापारी रहले आ महतारी सारा जेफ्री कुशल गृहणी।\nमिल्टन दू भाई आ एक बहिन रहे लोग। मिल्टन के छोट भाई क्रिस्टोफर प्रतिष्ठित वकील रहले आ सत्तारूढ़ राज परिवार के समर्थक रहले माने रायलिस्ट रहले। मिल्टन राज परिवार के खिलाफ रहसु। तबो भाई क्रिस्टोफर उनका के मानसु आ जीवन भर उनुका संपर्क में रहले। मिल्टन के झुकाव कला आ संगीत के रहे। बहिन के नांव रहे- एनी। त एनी शादी बियाह भइला का बाद अपना घरे गइली। मिल्टन जब कैंब्रिज के क्राइस्ट कालेज में पढ़त रहले त एगो टीचर विलियम चैपल संगे उनकर विवाद हो गइल।\nनतीजा ई भइल कि उनुका के कालेज से निकाल दिहल गइल। बाकिर कुछ दिन बाद दोसर एगो टीचर नथेनियल टोवे उनुका के फेर क्राइस्ट कालेज में वापस ले अइले। कौनो भी गलत काम के विरोध कइल मिल्टन के आदत रहे। मिल्टन के बचपन के एगो दोस्त रहे- चार्ल्स डियोडाटी। मिल्टन घूमंतू माने यायावर प्रकृति के रहले। त जब ऊ इटली में रहले त अपना मित्र चार्ल्स डियोडाटी के मृत्यु के समाचार सुनिके उनुका सदमा नियर लागल। ओह घरी इंग्लैंड के कुछ इलाकन में प्लेग फइलल रहे। मिल्टन के मित्र चार्ल्स प्लेग से ही मुअल रहले।\nअब आईं तनीं मिल्टन के वैराग्य के कारन का ओर झांकी जा। भोजपुरिहा समाज में कहल जाला कि तुलसीदास के उनुकर पत्नी कहली कि जतना प्रेम रउरा हमरा नश्वर देह से करतानी, ओतना प्रेम जदि ईश्वर से करितीं त राउर उद्धार हो जाइत। अपना मित्र के मृत्यु मिल्टन पहिलहीं से आहत रहले मिल्टन। सन 1642 में मिल्टन के बियाह मेरी पावेल से भइल। बाकिर उनकर वैवाहिक जीवन ठीक ना रहे। एकर मुख्य कारन ई रहे कि मेरी आ उनुकर परिवार सत्तारूढ़ रायल परिवार के समर्थक रहे आ मिल्टन रायल परिवार के कट्टर विरोधी रहले। एकरा खातिर उनुका जेल के सजा भी भोगे के परल। दोसर कारन ई रहे कि मरद- मेहरारू के उमिर में जमीन आसमान के अंतर रहे।\nमिल्टन रहले 34 बरिस के त मेरी रहली 17 बरिस के। मेरी बियाह का एक महीना बादे अपना पिता का घरे चलि गइली। एइजा मिल्टन के भावना के धक्का लागल। आ उनुकर वैराग्य अउरू बढ़ि गइल। कुछ साल बाद जब मन बदलल त तीन साल का बाद मिल्टन का लगे अइली। दूनो प्राणी आपन मतभेद भुला के संगे रहे लागल लोग। दूनो आदमी से तीन गो बेटी भइली सन (एनी, मेरी आ डेबोरा)। एगो बेटा भइल रहे बाकिर साल भर के होके मरि गइल। बियाह के दस साल बाद मिल्टन के पत्नी के देहांत हो गइल। मिल्टन के आंख से लउके ना, त सन 1663 में ऊ एलिजाबेथ मिनशल से बियाह कइले। एलिजाबेथ उनुकरा लिखे पढ़े में बहुत मदद कइली। मिल्टन के ऊ किताब पढ़ि के सुनावसु। त मिल्टन संघर्ष करत रहले बाकिर लेखन करत चलि गइले। उनुकर लेखन डिक्टेशन के माध्यम से होखे।\n“पैराडाइज लास्ट” में ऊ अच्छा आ बुरा देवदूतन (एजेल्स) के बीच के युद्ध के वर्णन कइले बाड़े। एह युद्ध में बुरा एंजेल हार गइली सन आ स्वर्ग से भगा दिहल गइली सन। माने शैतान आ ईश पुत्रन के बीच लड़ाई रहे। मिल्टन के एही से भारतीय अध्यात्म से प्रभावित मानल जाला। “पैराडाइज रिगेंड” में बुराई के हमला होखला का बावजूद अच्छाई के आचरण के महत्व रेखांकित कइल गइल बा। अच्छाई आ ईश्वर के प्रति आसक्ति आ परम प्रेम “पैराडाइज रिगेंड” के मूल स्वर बा। त बा नू भारतीय अध्यात्मिकता के गहिर असर? मिल्टन अपना जीवन संघर्ष के बीच भी परम आशावादी आ साहस के प्रतीक रहले। आंख से लाचार हो गइला का बावजूद ईश्वर में अगाध श्रद्धा, अच्छाई के प्रति अगाध प्रेम मिल्टन के महान बनावले बा।\nअंत में मिल्टन के एगो अउरी कविता अंश पढ़ लीं-\nLove, Virtue she alone is free\n(धर्म (सदाचार) से प्रेम करीं;\nखाली धर्मे मुक्त बा\nऊहे रउरा के सिखा सकेला\nस्वर्ग से भी ऊपर कइसे जाइल जाला\nइहां तक कि धर्म जदि कमजोर भी होइत\nत स्वर्ग खुदे झुकि के ओकरा तक पहुंचि जाइत)।\nत साफे लागता कि समकालीन भोजपुरी प्रदेश के चिंतन आ मिल्टन के चिंतन में साम्य बा।\n(विनय बिहारी सिंह एक वरिष्ठ पत्रकार हैं, आलेख में लिखे विचार उनके निजी हैं.)


करोड़पति लड़िकी का किरदार में गुंजन पंत – Anjoria\nभोजपुरी के टॉप थ्री नायिका में गिनाये वाली गुंजन पंत निर्देशक इकबाल बख्श के फोल्म “राम लखन” में एगो करोड़पति कॉलेज गर्ल के किरदार करत बाड़ी. नागेश मिश्रा के प्रस्तुति एह फिल्म में गुंजन पंत के किरदार सभका के चउँकां के राख दी, अइसन कहल जा रहल बा. एह फिल्म में दू गो नायक नायिका के जोड़ी बा, सुशील सिंह अनारा गुप्ता आ सोम यादव गुंजन पंत के. निर्माता राजकुमार दायमा के एह फिल्म के गीत विनय बिहारी के लिखल आ संगीत आबिद जमाल के सजावल ह. एह फिल्म से एगो नया नायक राहुल दायमा के भोजपुरी सिनेमा में डेग धरा रहल बा. बाकी कलाकारन में गोपाल राय, मनोज टाईगर, अवधेश मिश्रा, रणधीर सिंह आ सिकंदर खान के नाम बा. हालही में गुंजन तीन गो नया फिल्म, नायिका के किरदार वाला, साईन कइली. उनकर आवे वाली फिल्म “यादव पान भंडार” में उनुकर भूमिका के अबहिये से चरचा हो रहल बा.


कबो सोना के चिरई कहाएवाला भारत – आज जूझ रहल बा बेरोजगारी के समस्या से | Bhojpuriya Byar\nHome आँचलिक साहित्य कबो सोना के चिरई कहाएवाला भारत – आज जूझ रहल बा बेरोजगारी के समस्या से\nकबो सोना के चिरई कहाएवाला भारत – आज जूझ रहल बा बेरोजगारी के समस्या से\nदेश में तेजी से बढ़ रहल जनसंख्या बा बेरोजगारी के सबसे बड़का कारण\nबेरोजगारी : एगो समय रहे जब भारत के सोना के चिरई कहल जात रहे . सोना के चिड़िया कहाएवाला वाला हमनी के भारत के दशा आज कुछ अईसन हो गईल बा की आजादी के एतना साल बाद भी हमनी देश हर दिन कवनों ना कवनो समस्या से लड़त आ रहल बा . आज भारत के सामने जवन सबसे बड़हन अउरी महत्वपूर्ण समस्या बा – बेरोजगारी. लोग के लगे हाथ बा , बाकिर काम नईखे ; लोग प्रशिक्षित बा बाकिर नौकरी नईखे ; योजना अउरी उत्साह त बा , बाकिर अवसर नईखे . बेरोजगारी वर्तमान समाज खातिर एगो अभिशाप बन गईल बा . एहिसे ना त खाली ब्यक्ति लोग पर बुरा प्रभाव पड़ता बल्कि बेरोजगारी पुरा समाज के भी प्रभावित कर रहल बा . भारत में सवा अरब लोग रहत बा , एहिज बेरोजगरी के समस्या बहुत ही बड़का विकराल रूप धारण कर लेहले बा . बेरोजगारी के समस्या राष्ट्र के मस्तक पर कलंक के टिका के समान हो गईल बा . बेरोजगार रहला से तात्पर्य ई बा की काबिलियत – शिक्षा से पूर्ण होखला के बावजूद भी रोजगार प्राप्त करे में असमर्थ रहल . ई समस्या तब उत्पन्न होखेला जब काम के कमी होखेला अउरी काम करे वाला के अधिकता होखेला . बेरोजगारी के परिभाषा हर देश में अलग अलग होखेला . जईसे अमेरिका में यदि कवनो व्यक्ति के ओकर क्वालिफिकेशन के हिसाब से नौकरी ना मिलेला तब ओकरा के बेरोजगार मानल जाला . आज हमनी के देश में बेरोजगारी के समस्या में निरंतर वृद्धि हो रहल बा जवना के प्रत्यक्ष प्रमाण बाड़े हमनी के बेरोजगार युवावर्ग. हमनी के आस पास एतना युवक बाड़े जेकरा लगे ऊँची-ऊँची डिग्री बा बाकिर उ आजो भी रोजगार के तलाश में एने ओने भटक रहल बाड़े . नौकरी के तलाश में लोग हर रोजो दफ्तर के चक्कर लगा रहल बा एकरा साथे-साथे लोग अख़बार अउरी इन्टरनेट में दिहल गईल विज्ञापन के द्वारा द्वारा आपना योग्यता के अनुरूप नौकरी के खोज में लागल बा , ओकरा बादो भी जल्दी कवनो रोजगार नईखे मिलत .\nबेरोजगारी भी बहुत तरह के होखेला जईमे शिक्षित बेरोजगारी, अशिक्षित बेरोजगारी, मौसमी बेरोजगारी, अल्प बेरोजगारी अउरी प्रछन्न बेरोजगारी जईसन कईगो सारा चीज सामिल बा . असिक्षित बेरोजगारी के सामने इ समस्या विकराल रूप में ना होखेला , काहे से कि लोग कवनो ना कवनो रूप से छोट-छोट काम धंधा कर आपन दु वक़्त के रोटी के इन्तेजाम कर लेबेला . बाकिर का रउरा लोग के शिक्षित बेरोजगारी केकरा के कहल जाला इ बात के पता बा ? जे शिक्षित बेरोजगार होखेला उ पढ़ल लिखल होखेला . बाकिर अईसन लोग असिक्षित लोग के तरह छोट छोट काम करे खातिर कबो राजी ना होखेला काहे से की अईसन लोग मेहनत-मजदूरी करे में अपना योग्यता अउरी विद्या के अपमान समझेला. जवन कुछ हद तक सही भी बा आखिर एतना पढ़ला लिखला के का फायदा बा कि मजदूर लोग के तरह ही नौकरी करे के पड़ो . एगो अनुमान के अनुसार ऐह समय हमनी के देश में लगभग 25 करोड़ लोग बेरोजगार बा .\nमौसमी बेरोजगारी- जईसन की शब्द से ही स्पष्ट बा , इ उ बेरोजगारी के प्रकार हवे जईमें वर्ष के कुछ समय में ही काम मिलेला . मुख्य रूप से मौसमी बेरोजगारी से प्रभावित उद्योग में कृषि उद्योग, रिसॉर्ट्स औरी बर्फ कारखाना आदि शामिल बा .खेतीबारी करे वाला लोग के खेत के जुताई, बोवाई, कटाई आदि के समय त रोजगार मिलेला लेकिन जईसे ही कृषि कार्य खत्म हो जाला तब कृषि में लागल लोग बेरोजगार हो जाले .\nअल्प बेरोजगारी- जब कवनो व्यक्ति जेतना दिन काम करेला ओतने दिन हो ओकरा के ओकर मजदूरी मिलेला , ऐह तरह के लोग के अपना क्षमता के अनुसार काम मिलेला बाकिर साल के कुछ महिना में अईसन लोग बेरोजगार रहेला. एकरा अलावा कुछ अईसन बेरोजगार भी होखेले जेकरा मजदूरी भी ठीक मिलेला बाकिर अईसन लोग काम करे के तनको ना चाहेला जईसे – भिखारी, साधू इत्यादि.\nदेश में बेरोजगारी के समस्या निरंतर हमेशा प्रगति, शांति अउरी स्थिरता खातिर लगतार चुनौती बन रहल बा . हमनी के देश में बेरोजगारी के कईगो कारण बा .\n1. बेरोजगारी के सबसे बड़का कारण बा – देश में बढ़ रहल बेहिसाब जनसंख्या. भारत में जनसंख्या के विस्फोट जेतना जबरदस्त बा , काम के अवसर में विकास ओतना ज्यादे नईखे . हर साल बेहताशा जनसंख्या बेरोजगार लोग के कतार के ढेर लमहर कर रहल बा . जनसंख्या में वृद्धि के अनुपात के वजह से रोजगार के कमी औरी अवसर में बहुत कम वृद्धि हो रहल बा एही के चलते बेरोजगारी तेजी के साथे बढ़ रहल बा .\n2. यंत्रीकरण – मशीनीकरण भी असंख्य लोग के हाथ से रोजगार छिन के बेरोजगार कर देहले बा , काहे से एगो मशीन कईगो श्रमिक लोग के काम निपटा दे रहल बा . फलस्वरूप बड़ी संख्या में लोग बेरोजगार हो रहल बा . अगर देखल जाव तब जब से कंप्यूटर के देश में विकास भईल रहे तब से बेकारी के समस्या लगातार बढते जा रहल बा .\n3. एकर दूसरा प्रमुख कारण बा हमनी के शिक्षा व्यवस्था . कई साल से हमनी के शिक्षा पद्धति में कवनो परिवर्तन नईखे भईल . बेरोजगारी के बढ़ावा देबे में हमनी के शिक्षा प्रणाली भी दोषपूर्ण बा .हमनी किहा व्यवसाय प्रधान शिक्षा के अभाव बा . व्यवहारिक या तकनिकी शिक्षा के अभाव में शिक्षा पूरा कईला के बाद भी विद्यार्थी बेरोजगार रहत बाड़े .\n4. भारत में व्याप्त अशिक्षा भी बेरोजगारी के मुख्य कारण बा . आज के मशीन युग में शिक्षित औरी कुशल प्रशिक्षित ब्यक्ति के आवश्यकता पड़त बा . हमनी के आपन शिक्षा व्यवस्था में साक्षरता के ही विशेष महत्व देत बानी जा . व्यावासिक अउरी तकनिकी शिक्षा के अवहेलना हो रहल बा . तकनिकी शिक्षा के जवन भी प्रबन्ध बा , ओहिमे सैद्धांतिक पहलु पर अधिक जोर दिहल जात बा अउरी व्यवहारिक पहलु पर ध्यान नईखे दिहल जात . इहे कारण बा की हमनी के इंजिनियर तक मशीन पर काम करे से कतरात बाड़े . साधारण रूप से उच्च शिक्षा प्राप्त कर हमनी के खाली नौकरी करे लायक बन पावत बानी जा .\n5. बेरोजगारी के एगो अउरी दोसर कारण बा सरकार की ओर से घरेलु उद्योग धंध के प्रोत्साहन ना दिहल . सरकार के ओर से बड़ बड़ व्यापारियन अउरी कंपनी के अरबों रूपया तक के कर्ज आसानी से मिल जाता बाकिर लघु उद्योग स्थापित करे खातिर आम व्यक्ति के कर्ज नईखे मिलत . एहिसे लघु उद्योग धंधा विकसित नईखे हो पावत अउरी देश में गरीबी फईलल बा .\nप्रत्येक समस्या के समाधान ओकरा कारण में ही छिपल रहेला. यदि ऊपर-कथित कारण पर प्रभावी रोक लगावल जाव तब बेरोजगारी के समस्या के काफी सीमा तक समाधान हो सकत बा . व्यावसायिक शिक्षा, लघु उद्योग के प्रोत्साहन, मशीनीकरण पर नियंत्रण, रोजगार के नया अवसर के तलाश, जनसंख्या पर रोक आदि उपाय के जल्दी से लागु कर देबे के चाही . जब तक ऐह समस्या के उचित समाधान ना होखी तब तक समाज में ना त सुख शांति रही अउरी ना ही राष्ट्र के व्यवस्थित अनुशासित ढांचा खड़ा हो पाई . स्किल डेवलपमेंट योजना आगे चल के बेरोजगारी के समस्या के समाधान कर सकत बा . भारत के लोग स्वयं के ज्ञान औरी नया अविष्कार के माध्यम से एतना सक्षम बनावे के पड़ी जवना से दुनिया भर के कंपनी के हमनी के ताकत के एहसास हो सके औरी उ भारत में आपन तेजी के साथे निवेश करें . एहिसे हमनी देश के लोग के रोजगार के नया अवसर मिली जवना से हमनी के देश के मजबूती में काफी बल मिली . हाल ही में सरकार भी भारत के नौजवान लोग खातिर कई प्रकार के योजना शुरू कईले बा जईसे प्रधानमंत्री कौशल विकास योजना, मुद्रा लोन योजना, आवास योजना, बेटी बचाओ- बेटी पढाओ अभियान, सुकन्या समृद्धि योजना इत्यादि. लोग के सरकार के ऐह से जुड़े के चाही ऐह योजना के माध्यम से हमनी के आवे वाला पीढ़ी के शिक्षित बनावे के चाही जईसे हमनी के देश भारत के भविष्य बन सको .बेरोजगारी कईगो समस्या के जन्म देबेला जईसे भ्रष्टाचार, आतंकवाद, अशांति, उपद्रव, दंगे, चोरी, डकैती, अपहरण इत्यादि. युवा वर्ग लोग के शक्ति – उर्जा के प्रयोग खातिर सही शिक्षा औरी ओकरा बाद उचित मार्गदर्शन मिलल जरुरी होखेला , ना तब युवक भटक जाले अउरी समाज में गलत काम करे लागेले .\nPrevious Postनानी की आगे ननीअउरे के बखान Next Postमुजफ्फरपुर बालिका गृहकांड मामले में दरिंदा ब्रजेश ठाकुर को मिली उम्रकैद कि सजा


आन्हर कुकुर बतासे भूंके – टटका खबर\nJun 17, 2021 फेड, ब्याज दर, वायदा कारोबार, शेयर बाजार\nअमेरिका के केन्द्रीय बैंक फेड के कहना बा कि ब्याज दर में बढ़ोतरी पहिले बतावल साल 2024 से पहिलहीं 2023 में शुरु कइल जा सकेला. आ दू बरीस बाद के एह संभावित कार्रवाई के जानकारी मिलला का बाद अमेरिका समेत करीब करीब सगरी दुनिया के शेयर बाजार में गिरावट आ गइल.\nवइसे एकरा के एहू तरह से कहल जा सकेला कि रोवे के रहनी तबले अँखिए खोदा गइल. बाजार कई दिन से करेक्शन के उमेद लगवले बइठल रहुवे तब ले अमेरिका के फेड मौका दे दिहलस. आ ओहपर से एगो अउरी कहावत ठोक दीहल चाहत बानी कि एक त काली अपने गोर, ओहपर से लिहली कमरी ओढ़. आजु बियफे का दिने देश के शेयर बाजार के वायदा कारोबार के साप्ताहिक निपटान करे के रहुवे आ सट्टा लगा के बइठल लोग के आपन आपन गोटी सही खाना में बइठावे के रहुवे.\nसे सबकुछ मिला के लबोलुबाब इहे रहल कि आजु देश के शेयर बाजार आपन तह सरियावे में सफल रहल. अब काल्हु से फेर नया खेल शुरु होखी अगिला साप्ताहिक वायदा निपटान के आ अगिला बियफे त ओकरा साथही मासिको निपटान होखे वाला बा. अगिला शुक से नया सीरीज शुरु होखी फ्यूचर आ आप्शन के.


महाराष्ट्र हमार जन्मभूमि आ भोजपुरी कर्मभूमि ह – पराग पाटिल – Anjoria\nJuly 14, 2012 Editor मनोरंजन 0\nसिनेमा भोजपुरी खातिर गौरवे के बात बा कि अब दोसरो भाषा के निर्माता निर्देशक भोजपुरी में फिल्म बनावे का काम में अगुआ बनत बाड़ें. महाराष्ट्र का गोदी में पलल बढ़ल आ अनेके हिट हिंदी आ मराठी धारावाहिकन के सफल निर्देशक पराग पाटिल अब भोजपुरी सिनेमा में पूरा तरह से लाग गइल बाड़ें. रानी चटर्जी आ शिवम तिवारी स्टारर भोजपुरी फिल्म ‘फौजी’ से चरचा में आइल निर्देशक पराग पाटिल आजु भोजपुरी फिल्म इंडस्ट्री में चर्चित आ व्यस्त निर्देशक बन गइल बाड़ें.\nपराग पाटिल निर्देशित हिंदी धारावाहिक ‘हरे कांच की चूड़ियाँ’ (सहारा वन पर), ‘यहीं तो वो’ (स्टार वन पर), आ ‘कभी तो नज़र मिलाओ’ (सोनी टी.वी. पर) वगैरह का अलावे मराठी धारावाहिक ‘मनु उधान वाराच्ये’ आ ‘फिरनी नवी जन्मेन मी’ (स्टार प्रवाह पर), अउर ‘दोन किनारे’ (ई टी.वी. मराठी पर) वगैरह से पराग के बहुते लोकप्रियता मिलल.\nभोजपुरी से पराग पाटिल के लगाव बचपने से रहल बा. उनुकर अधिकतर दोस्त भोजपुरिया रहलें आ कालेज का छुट्टियन में ऊ कबो उत्तर प्रदेश त कबो बिहार चल जाइल करसु. पराग पाटील का नजर में भोजपुरी आ मराठी संस्कृति में कवनो फरकाव नइखे. एही कारण मराठी भाषी होखतो उनका भोजपुरी भाषा से बेसी प्रेम रहल बा.\nअगो सवाल का जवाब में पराग पाटिल बतवलें कि ऊ ‘मैजिक टी.वी.’ के चर्चित भोजपुरी धारावाहिक ‘कैप्टन किशोरी लाल’ के निर्देशन कइले रहलें, जवना में मुख्य भूमिका करे खातिर शिवम तिवारी के उहे चुनले रहलें. ओकरा बाद उनुका पाटिल के बतौर निर्देशक बहुत पसंद आइल त अपना होम प्रोडक्शन के पहिलका भोजपुरी फिल्म ‘फौजी’ के निर्देशन करे के ऑफर दिहलन. एह फिल्म में केद्रीय भूमिका में शिवम तिवारी के अलावा रानी चटर्जी, मनोज टाईगर, सुदीप पाण्डेय, सुधीर दलवी, माया यादव, समीर शेख आ दीपक भाटिया वगैरह रहलें.\nहिंदुस्तान का सीमा पर तैनात ‘फौज के सिपाही’ के जीवन पर आधारित ई फिल्म ‘फौजी’ मशहूर प्लेबैक गायक उदित नारायण के बहुते नीक लागल त उनका बैनर ‘यू.डी.मूवी’ से एह फिल्म के प्रस्तुत कइल गइल. फिल्म कें बिहार, यूपी आ मुंबई में बढ़िया बिजनेस मिलल.\nअबहीं पराग पाटिल निर्माता अभय सिंह के फिल्म ‘मैदाने जंग’ के शूटिंग पूरा कर लिहले बाड़ें. एहमें विराज भट्ट, प्रिया शर्मा, पल्लवी सिंह, संजय वर्मा अउर दीपक भाटिया बाड़ें. हाल ही में पराग पाटिल के निर्देशन में बने जात फिल्म ‘डर’ के संगीतमय मुहूर्त भइल. एह फिल्म के निर्माता अभय सिंह, संगीतकार छोटे बाबा आ गीतकार राजेश मिश्रा अउर अशोक सिन्हा हउवें. मुख्य भूमिका में पल्लवी सिंह बाड़ी. एकरे अलावे निर्माता मुन्ना सिंह के फिल्म ‘जय बजरंग बाली’ के निर्देशनो परागे पाटिल करे जात बाड़ें. एह फिल्म के संगीत रचात बा. दुनु फिलिमन के शूटिंग नवम्बर दिसम्बर में कईल जाई.


सियासत आ शराब के घालमेल के नतीजा – Anjoria\nसियासत आ शराब के घालमेल के नतीजा\nदिसम्बर 25, 2011 जहरीला शराब\nपश्चिम बंगाल में सुंदरवन का गोदी में बसल अपेक्षाकृत कम शहरी बाकिर राजनीतिक प्रक्रिया में जरूरत से ज्यादा सक्रिय दक्षिण चौबीस परगना जिले के मोगराहाट में जहरीला शराब पियला से करीब पौने दू सौ लोग के जान चल गइल. सरकार मृतक परिवार दू दू लाख रुपिया मुआविजा के एलान कर दिहलसि. देश में अपना तरह के ई बड़हन घटना रहल. एहसे कुछ दिन पहिले कोलकाता के एगो अस्पताल में लागल आग से नब्बे लोग मरल रहे. ई दुनु घटना के जिक्र एह खातिर कइल जात बा कि अंदाजा लाग सके कि शासन तंत्र के लापरवाही कतना बेसी हो सकेला. ओहू ले बेसी चिंता के बाति ई बा कि सरकार अइसन घटना रोके का बदले ओह पर राजनीति शुरू कर दिहले बिया.\nशराब से भइल मौतन का मामिला में सत्तारूढ़ तृणमूल कांगेस आरोप लगवलसि कि सगरी करतूत मार्क्सवादी कम्युनिस्ट पार्टी के बावे. उद्योग मंत्री पार्थ चटर्जी खुल के कहलन कि ई सीपीएम के काडर कइले. ऊ जानतबूझत अइसन केमिकल शराब में मिलावेले कि लोग के जान चलि जाव. मुख्यमंत्री ममता बनर्जी विधानसभा में उ कहि के बखेड़ा खड़ा कर दिहल की जब सीपीएम नेता अब्दुल रज्जाक मौला मंत्री रहलें तबो उनुका नाक नीचे अइसने घटना घटल रहे. मौला दक्षिणे चौबीस परगना से चुनाव लड़ेलें. लेकिन एब एह बाति के जबाब के दी कि पिछला चार महीना से त ममते के सरकार बिया आ ऊ अपने का कइलसि रेल किनारे चलत भट्ठियन के बंद करावे खातिर. अगर राजनीतिक नजरिए के अलगा राख दीं ते एकर सबले बड़हन कारण प्रशासनिक भठियरपन कहल जा सकेला. मोगराहाट के इलाका कई माने में गैरकानूनी शराब के कुटीर उद्योग के केन्द्र बन गइल बा. सियालदह से आगे कैनिंग ले रेल लाईन का किनारे अवैध शराब चुआवल जाला जवना के एहिजा के बोली में ‘चुलाइ मद भा चुल्लू’ कहल जाला. 300 मिलीलिटर के पाउच में ई9रुपिया में बिकाले. एकरा के चाउर से बनावल जाला आ कोलकाता आ अगल बगल का इलाका में रबर के ब्लाडर में भर के भेजल जाला. चुल्लू शराब के मुख्य घटक इथेनॉल होला बाकिर ओकरा के अउरी नशीला बनावे खातिर ओहमें औद्योगिक स्तर के सोडियम क्लोरेट आ मिथाइल अल्कोहल मिला दिहल जाला. ई मिलावट वाला रसायन अतना खतरनाक होला कि 20 मिली पियला से आदमी आन्हर हो जाला आ 30 मिली पियल जान ले सकेले.\nई हादसा जवना इलाका में भइल तवना के बागलादेशी घुसपैठियन के गढ़ मानल जाला. ई लोग अपना भीतर भौगोलिक बंगलादेश लिहले चलेले आ ओकरा आ अपना हालात में तालमेल बइठावे में लागल रहेला. आर्थिक आ सामाजिक रूप में बहुते पिछड़ल ई आबादी राजनीतिक रूप से बहुते सक्रिय हवे आ ई ओकर जरूरतो हवे. अपना एही सक्रियता का चलते ई वर्ग अपना खिलाफ कवनो प्रशासनिक कदम के रोक देला. ई इलाका सुंदरवन के मुहाना पर बा आ एहिजा दक्षिण बंगाल के जंगलात का तरह माओवादियों के ना चले बलुक ‘ओह पार’ के तस्करन आ ओकनी के कूरियर्स के चलेला. कुल मिलाके ई इलाका राजनीतिक तौर पर जागरूक बाकिर सामाजिक तौर पर सूतल हवे. एहिजा के प्रखंड अस्पताल के डाक्टरन के ऊपर से निर्देश मिलत रहेला कि किवनो रोगी के इलाज खातिर बाहर जाये के सलाह मत देव. एहिजा सबले बेसी मरीज साँप काटल आवेले आ अस्पताल में दवाई ना रहला का बावजूद डाक्टर बाहर ना भेजस भलही मरीझ के जान चलि जाव. अस्पतालन में विश्व स्वास्थ्य संगठन से मिलल आ दोसर सस्ता दवाईये मिलेला. इलाका के लोग के माली हालत बहुते खराब बा. ई लोग कोलकाता के बाजारन में मजूरी करेला आ साँझ खा लवटत घरी लोकल टीसन का बगल से ‘चुल्लू’ पी के घरे लवटेला, औरतो मजदूरी करेली सँ भा शहर के विभिन्न इलाकन में अवैध शराब पहुंचावे के काम करेली सँ. ओकनी के शराब ढोवे के तरीको दिलचस्प होला. शराब से भरल रबर के थैली पेट पर अइसे बन्हले रहेली सँ कि लागो कि पेट से बाड़ी सँ. पुलिसो एह “राज” के जानेले. केनिंग से सबेरे आवे वाली पहिली लोकल से अवैध शराब के सैकड़ों कूरियर कोलकाता आवेले. पहिले के वाममोर्चा सरकार त नारा दे रखले रहुवे कि, ‘जे सर्वहारा मानुष खेटे खाछे ता कि आपोत्ति’ (सर्वहारा लोग जदि मेहनत कर के खा ता त कइसन आपत्ति). चूंकि बांग्लादेश में शराब पर रोक बा आ एहिजा ई कच्ची शराब बनावल आसान आ सुरक्षित बा, एह चलते एहिजा के विस्थापित शराब बनावे आ ओकरा के तस्करी से बांगलादेश चहुँपावेले आ ओने से चकलाघर खातिर लड़की ले आवेलें. इहे ना, बंगाल के खाड़ी से गुजरे वाला चीनी जहाजन से दवाइयन के अवैध खेपो उतार के ई लोग बाजार में चहुँपावेला. वोट बैंक के रूप में एह लोग के मान इनका के प्रशासनिक दबाव से आजाद राखेले. जहरीला शराब से मरल लोग के परिवार खातिर दू दू लाख रुपिया के मुआविजो का पाछा इहे कारण बा कि एह रुपियन से एह समुदाय के लागी सरकार इनका पर रहमदिल बिया आ बाद में ई आभार वोट में बदल जाई. एकरा पृष्ठभूमि में पश्चिम बंगाल के अर्थव्यवस्था आ समाज व्यवस्था बा. माली तौर पर पिछड़ल बंगाली समाज पूरा तरह से दू खेमा में बंटाइल बा. पहिला भद्रलोक, माने कि इलीट मिडिल क्लास, जेकरा के एहिजा के बोली में ‘घोटी’ कहल जाला. ई लोग बंगाल में शुरू से रहत आइल बा. दोसरा वर्ग हवे जवना के एहिजा ‘बांगाल’ कहल जाला आ जवन बांगलादेश से आइल बा. दुनु वर्ग में आंतरिक सामाजिक संघर्ष होखेला. चूंकि एहिजा के सरकार शुरू वे से कृषि आधारित अर्थव्यवस्था बढ़वलसि आ आपन नीति गरीबोन्मुख बनवलसि जवना में सरकार के जबरदस्त दखल रहे, एहिजा कवनो वैकिल्पक अर्थव्यवस्था के विकास ना हो सकल. नयको सरकार ओही दिशा में चलत बिया. मध्य वर्ग के निचला हिस्सा में भठियरपन के बढ़ावा मिलल बा आ अनैतिक अपराधन के कड़ी बने लागल बा. एह वर्ग के सियासी सक्रियता का बदले मिलल सुरक्षा कवच प्रशासनिक कार्रवाइयन पर असर डलले बा. एहसे ई लगभग निश्चित बा कि मौजूदा सरकार चाहे जतना बड़हन बतिया ले हालात के बदल ना सकी. आवे वाला दिन में अइसन घटना अउरीओ सुने के मिले त अचरज ना होखे के चाहीं.\n(23 दिसम्बर 2011)\nलोकसभा में पेश “लोकपाल आ लोकायुक्त विधेयक -2011” के खास बात\nलोकपाल अउर अन्‍ना के बहस में नानाजी देशमुख जइसन फकीर के असल चेहरो देखीं


यूपी से राज्यसभा सीट के चुनाव करावहीं के पड़ी – टटका खबर\nउत्तर प्रदेश से राज्यसभा के 11सीट के चुनाव में 12 जने के परचा सही मिलला आ कवनो नाम वापिस ना भइला से तय हो गइल कि अब वोटिंग करावहीं के पड़ी. कांग्रेस का टिकट पर उमीदवार बनल कपिल सिब्बल का सोझा विकट समस्या आ गइल बा काहे कि जितावा जोग वोट कांग्रेस का लगे नइखे आ दोसरा का वोटन को भरोसे कांग्रेस उनका के खड़ा करवले रहुवे. बाकिर एन मौका पर भाजपा के दांव कपिल के राह मुश्किल करा दिहलसि. वोटिंग 11 जून के करावल जाई अब.\nअइसने हाल विधान परिषदो के चुनाव में बन गइल बा. 13 सीट खातिर 14 गो उमीदवारन के मैदान में बनल रहला का चलते ओकरो चुनाव 10 जून के करावल जाई.


Dec 17, 2011 बिहार के खबर\nनक्सलियन के प्रभाव वाला जमुई जिला के चरका पत्थर इलाका में एगो सरकार विद्यालय के मकान के जेसीबी लगा के आ विस्फोट करा के उड़ा दिहल गइल. नक्सली तनिको ना चाहसु कि गरीब मजलूम आदिवासियन के पढ़े लिखे के सुविधा मिले एहसे ओकनी के पहिला निशाना पर स्कूल कॉलेज आ कवनो विकास के काम रहेला.\nजहानाबाद जिला के काको इलाका में स्टेट बैंक के हाजीपुर शाखा से शुक का दिने साढ़े पांच लाख रुपिया से बेसी लूट के लुटेरा फरार हो गइलन स.\nरोहतास के मॉडल थाना इलाका में शुक का दिने एगो व्यापारी अपना कर्मचारी के लोहा के रॉड से पीट के मुआ दिहलसि.\nबिहार के वाणिज्य कर विभाग के सगरी कार्यालय अगिला साल मार्च ले कंप्यूटर से जोड़ दिहल जाई जवना का बाद कर चोरावे के मामिला बहुते कम हो जाई. ई बाति पटना में एगो कार्यशाला के संबिधित करत उपमुख्य मंत्री सुशील मोदी कहले बाड़न.\nकाल्हु शुक का दिने पूरा बिहार भयंकर ठंड से सिकुड़ गइल. गया में छह डिग्री सेल्सियस तापमान रिकार्ड भइल. कुहासा का चलते सगरी रेल गाड़ी कई कई घंटा देरी से चलत बाड़ी सँ. काल्हु दु गो उड़ान रद्द करे देबे के पड़ल.


मंत्री जी भोजपुरी का बारे में रउरा वादा के का भइल? – Anjoria\nएक साल पहिले अखिल भारतीय भोजपुरी साहित्य सम्मेलन के रजत जयन्ती अधिवेशन पटना में 28-29 दिसंबर 2013 के करावल गइल रहे. तब एह मौका पर ओह घरी भाजपा के महासचिव रहल रविशंकर प्रसाद कहले रहले कि, ‘ई भाषा के मिठास सबके दिल जीत लेला. अटल जी प्रधानमंत्री रहलन त मैथिली आठवीं अनुसूची में शामिल भइल रहे. अबकी बेर मोदी बनीहें पीएम त भोजपुरी आठवीं अनुसूची में जरूर शामिल होई.’\nएह मौका पर बिहार के उपमुख्यमंत्री रहल सुशील कुमार मोदी, विधायक रामेश्वर चौरसिया आ बेतिया के विधायक रेणु देवी मंच पर मौजूद रहे लोग. अब केन्द्र में नरेन्द्र मोदी सरकार में उर्जा अ जनसंचार मंत्री बन गइल रविशंकर प्रसाद बतावसु कि उनकर वादा के का भइल? एक साल हो गइल ओह वादा के आ नरेन्द्र मोदी प्रधानमंत्रीओ बन गइले. ई बात याद करावत अखिल भारतीय भोजपुरी साहित्य सम्मेलन के जमशेदपुर प्रतिनिधि राजेश भोजपुरिया कहले बाड़न कि मंत्री जी आपन वादा पूरा करावस आ भोजपुरी के संविधान के अठवीं अनुसूची में शामिल करावस.\nभोजपुरी देश के एगो बड़हन भासा हवे आ एकर आपन शानदार इतिहास रहल बा. भारत का बाहरो आठ देश में ई भासा मौजूद बिया आ मारीशस में एकरा के सरकारी मान्यता आ संरक्षणो मिल चुकल बा बाकिर अपने देश में ई अब ले अनदेखी के शिकार बिया. संस्कृत का बाद भोजपुरी सबले पुरान भासा हिय आ एकरा मान्यता मिल जाव त रोजगारो से जुड़ सकी.\nPrevious Post: औरत आ जुआ\nNext Post: जिए भोजपुरी ! बाकिर जिए त जिए कइसे?


(बुध, 12 अक्टूबर)\nझारखण्ड के मुख्यमंत्री अर्जुन मुंडा आडवाणी के जन चेतना यात्रा के समर्थन करत बुध का दिने कहलें कि 15 नवम्बर के राज्य गठन दिवस से राज्य मे नागरिक चार्टर अउर सेवा अधिकार अधिनियम लागू कर दिहल जाई.\nपश्चिम बंगाल के मुख्यमंत्री ममता बनर्जी केंद्र सरकार से कहले बाड़ी कि ऊ वाम मोर्चे सरकार के लिहल करजा पर अगिला तीन साल ले सूद मत लेव.\nअपना पिटाई के बाद प्रशांत भूषण श्रीराम सेना पर प्रतिबंध के मांग कइले बाड़े. काश्मीर में जनमत संग्रह करावे के प्रशान्त के बयान से नाराज तीन गो युवक काल्हु प्रशांत भूषण का चेंम्बर में घुस के उनुका के धुन दिहलें सँ. पुलिस ओकनी के गिरफ्तार कर लिहले बिया. कुछ मीडियावाले कहले कि हमलावर भाजपा से जुड़ल रहे त भाजपा एकर खंडन कइले बिया आ ओह हमलावर से कवनो तरह के संबंध से इन्कार कइले बिया.\nहिसार लोकसभा उपचुनाव के तीनो मुख्य उम्मीदवारन के संपत्ति के आँकड़ा बतावत बा कि तीनो पिछला दू साल में बेतहाशा संपत्ति बनवले बाड़े.\nअगर केन्द्र सरकार शीतकालीन सत्र में लोकपाल विधायक पारित नइखे करावत त अन्ना हजारे पाँच गो राज्यन के चुनाव में मतदान ना करे के गोहार लगइहें. हिसार लोकसभा उपचुनाव में कांग्रेस के वोट ना देबे के उनुका गोहार के कांग्रेसी बहुते आलोचना कइले बाड़े.\nआंध्र प्रदेश सरकार आ तेलंगाना क्षेत्र के हड़ताली कर्मचारियन के बातचीत बुध का दिने असफल रह गइल काहे कि कर्मचारी अपना माँग के पूर्व शर्त बनावल चाहत बाड़े.\nजम्मू कश्मीर पर नियुक्त वार्ताकार केन्द्र सरकार के आपन रिपोर्ट दे दिहले. एह में ‘सार्थक स्वायत्तता’ के बात कहल गइल बा.\nआडवाणी के जन चेतना यात्रा बियफे का दिने मप्र में प्रवेश कर जाई.\nपीएसएलवी-सी18 के प्रक्षेपण एक मिनट के देरी से करावल गइल जेहसे कि ओकरा के अंतरिक्ष मलबा से टकराये से बचावल जा सके. बुध का दिने भइल एह प्रक्षेपण में चार गो उपग्रह अंतरिक्ष में भेजल गइल जवना में भारतीय-फ्रांसीसी उष्ण कटिबंधीय मौसम उपग्रहो शामिल बा. 44 मीटर लमहर आ 230 टन भारी एह यान के प्रक्षेपण साल 1993 के बाद के 50वां उपग्रह प्रक्षेपण रहल.\nसत्ताधारी नेशनल कांफ्रेंस के कार्यकर्ता सईद मुहम्मद यूसुफ के पुलिस हिरासत में भइल मौत का बारे में आइल फोरंसिक रिपोर्ट में मौत हृदयाघात का चलते भइल बतावल गइल बा.\nसर्वोच्च न्यायालय बुध का दिने केंद्रीय कानून मंत्री सलमान खुर्शीद के ओह बयान के गम्भीरता से लिहले बिया जवना में ऊ कहले बाड़न कि व्यापारियन के जेल में रखला से देश में निवेश के वातावरण पर असर पड़त बा.\nबुध का दिने दिल्ली से भारत के पहिलका निशुल्क अंग्रेजी रंगीन दैनिक ‘दिल्ली ऑन गो’ के विमोचन भइल.\nपत्रकार शिवानी भटनागर के हत्या का मामिला में दिल्ली उच्च न्यायालय मुख्य आरोपी आईपीएस के अधिकारी रहल आर.के. शर्मा समेत तीन गो आरोपियन के सुबुत का कमी से बरी कर दिहलसि.\nईरान में बुध का दिने बलात्कार के चार गो दोषियन के खुलेआम फांसी पर लटका दिहल गइल.\nइजरायल-फिलीस्तीन में कैदियन के अदला-बदली के समझौता भइला के पुष्टि.\nसऊदी अरब में हज यात्रा पर गइल पांच गो भारतीय श्रद्धालुन के मौत हो गइल बा.\nओएनजीसी विदेश आ पेट्रो वियतनाम का बीच बुध का दिने एगो समझौता भइल जवना में तेल अउर गैस के खुदाई आ उत्पादन में आपसी सहयोग बढ़ावे पर सहमति बनल बा.\nमारुति कर्मचारियन के हड़ताल छठवों दिने जारी रहल.\nकुडनकुलम परियोजना स्थगित होखला से तमिलनाडू में उद्योगन पर असर पड़े के बात प्रधानमंत्री कहले बाड़न.एह परियोजना से बने वाला 2000 मेगावाट बिजली में से आधा तमिलनाडू के मिले वाला बा.\nशेयर बाजार में बुध का दिने तेजी रहल आ सेंसेक्स 422 अंक उछल के बंद भइल.\nसितम्बर में भारत से होखे वाला निर्यात में 36 फीसदी के बढ़ोतरी भइल बा.\nदेश में औद्योगिक उत्पादन के दर अगस्त महीना में धीमा रहल.\nप्रमुख सॉफ्टवेयर कम्पनी, इंफोसिस लिमिटेड दुसरका तिमाही में बढ़िया प्रदर्शन कइले बा.\nसुर साम्राज्ञी लता मंगेशकर के कहना बा कि शुरु में गजल सम्राज जगजीत सिंह के आवाज के फिल्मन लायक ना मानल जात रहे बाकिर बॉलीवुड के बाहर मिलल सफलता उनुका के फिलिमो में लोकप्रिय बना दिहलसि.\nभारतीय ओलम्पिक संघ चाहत बा कि राष्ट्रमंडल खेल खातिर बनावल स्टेडियमन के खेल अकादमी चलावे खातिर खेल संघन के दे देबे के चाहीं.\nचैलेंजर ट्रॉफी मैच में बुध का दिने इंडिया ग्रीन इंडिया ब्ल्यू के 79 रन से हरा दिहलसि.\nआस्ट्रेलियाई क्रिकेट टीम के तेज गेंदबाज रहल नेथन ब्रेकन क्रिकेट आस्ट्रेलिया पर अपना इलाज में लापरवाही बरते के आरोप का साथ अदालत में घसीट लिहले. घुटना में लागल चोट का चलते ब्रेकन के कैरियर खतम हो गइल.\nभारत का हाथे एगो मौका आइल बा जब ऊ आपन एकदिना रैंकिंग सुधार सकेलें इंगलंड का साथे होखे वाला शृंखला में ओकरा के हरा के.\nपाकिस्तान के राष्ट्रपति आसिफ अली जरदारी मंगल का दिने चौधरी जाका अशरफ के पाकिस्तान क्रिकेट बोर्ड के नयका अध्यक्ष बना दिहले.


खबर भोजपुरी में (शुक, 21 नवंबर 2014) – टटका खबर\nखबर भोजपुरी में (शुक, 21 नवंबर 2014)\nविलायती बग्घी में सवार परिवारवादी सोशलिस्ट मुलायम सिंह यादव आ उनकर बेटा आ यूपी के मुख्यमंत्री अखिलेश यादव.\nआजु पीएम मोदी ट्विट क के पूरा दुनिया के बता दिहलन कि अगिला गणतंत्र दिवस का मौका पर अमेरिका के राष्ट्रपति बराक ओबामा खास मेहमान बन के अइहें. ई पहिला बेर होखे वाला बा कि अमेरिका के राष्ट्रपति एह आयोजन पर शामिल होखीहें आ इहो पहिला बेर होखत बा कि अमेरिका के कवनो राष्ट्रपति अपना कार्यकाल में दुसरका बेर हिन्दुस्तान अइहें. ओबामा एहसे पहिले मनमोहन सिंह का प्रधानमंत्रित्व काल में हिन्दुस्तान आइल रहलन.\nपरिवार सोशलिस्ट नेता मुलायम सिंह यादव के उमिर पचहत्तर पार होखे का मौका पर आजम खान के जाजम पर जनमदिन के उत्सव बहुते धूमधाम से मनावल गइल. मुलायम सिंह यादव लंदन से मँगावल गइल विक्टोरिया बग्घी पर अपना बेटा अखिलेश यादव आ भाई शिवपाल सिंह यादव का संगे बइठ के रामपुर में आपन काफिला निकललन. एह आयोजन पर होखे वाला खरचा का बाबत आजम खान कहलन कि धन दाउद, अबू सलेम, तालिबान आ आतंकियन से मिलल बा. एह मौका पर बनल पचहत्तर फीट लमहर केक के मुलायम सिंह यादव तलवार से कटलन.\nदिल्ली में होखत तीन दिन चले वाला विश्व हिन्दू कांग्रेस का पहिला दिने बोलत विहिप नेता अशोक सिंहल कहलन कि 800 साल बाद हिन्दुस्तान के सत्ता पर हिन्दू सरकार आइल बिया. पृथ्वीराज चौहान का बाद से कवनो हिन्दू सरकार के मौका ना मिलल रहे दिल्ली से सरकार चलावे के. सिंहल के एह बयान का बाद स्वाभाविक रूप से सेकूलर बवाल शुरू हो गइल बा.\nक्रिकेट के बदनाम करे वाला आरोप से अपना के बेदाग निकलल बतावत बीसीसीआई के अध्यक्ष रहल श्रीनिवासन सुप्रीम कोर्ट में अर्जी लगवले बाड़न कि उनुका के फेरू बीसीसीआई के अध्यक्ष बन के काम करे के इजाजत दिहल जाव. कोर्ट उनुका के अपना आदेश से अध्यक्ष पद पर काम करे से रोक दिहले रहुवे.\nकाशी हिन्दू विश्वविद्यालय में आजु शुक का दिने छात्रन के दू गो गुट अपने में भिड़ गइलन. एह लोग का मारपीट से आमो आदमी चोटहिल भइलन. एह बीच चीफ प्राक्टर प्रो॰ ए॰के॰ जोशी के इस्तीफा दिहला का बाद प्रो॰ सत्येन्द्र सिंह के नया प्राकटर बनावल गइल बा. नयका प्राकटर कहलन कि संकट का घड़ी में अपना जिम्मेदारी से भागल नीक ना कहल जा सके आ एह मामिला पर बाद में कार्रवाई कइल जाई.\nकेन्द्रीय वित्त मंत्री अरुण जेटली आजु हिन्दुस्तान टाइम्स के लीडरशिप समिट में आपन बात कहत कहलन कि रसोई गैस पर मिले वाला सबसिडी अमीर लोग के ना दिहल जाई आ एह बारे में विचार कइल जा रहल बा. इहो कहलन कि अब कड़ेर फैसला लेबे के समय आ गइल बा जवना से देश में तेजी से आर्थिक सुधार ले आवल जा सके.\nआजु यूपी बोर्ड परीक्षा के तारीख के एलान क दिहल गइल. इम्तिहान 19 फरवरी 2015 से 23 मार्च का बीच करावल जाई आ हाई स्कूल के रिजल्ट 20 मई अउर इशटर के रिजल्ट 27 मई के निकाल दिहल जाई. हालांकि इम्तिहान के परचावार तारीख के एलान बाद में करे के बात कहल गइल बा.\nहांगकांग ओपन सुपर सीरीज बैडमिंटन के मुकाबला का क्वार्टर फाइनल में हार के भारत के सानिया नेहवाल बाहर हो गइली बाकिर पुरूष वर्ग के क्वार्टर फाइनल जीत के भारत के श्रीकांत सेमीफाइनल में चहुँप गइले.\nआपन नौकरी असालतन करवावे खातिर बिहार का मेडिकल काॅलेजन में संविदा पर बहाल नर्स हड़ताल पर बाड़ी. एह लोग के कहना बा कि राज्य कर्मचारी चयन आयोग 6757 पद खातिर वैकेन्सी निकलले रहुवे, लगभग पाँच हजार नर्स आवेदन कइले रही बाकिर 3817 गो नर्से के बहाली भइल. जबकि सरकार के वादा रहे कि सभकर बहाली क दिहल जाई.\nकोटक महिन्द्रा बैंक में आईएनजी वैश्य बैंक के विलय के एलान का बाद आजु शुक का दिने सेंसेक्स में तगड़ा उछाल देखल गइल आ सेंसेक्स अउर निफ्टी नया एतिहासिक ऊॅचाई पर चढ़ के बंद भइल. कोटक प्रमुख कहलन की एह विलय से केहू के नौकरी पर कवनो खतरा ना आई.\nरोहतास जिला के सासाराम में ग्रामीण कार्य विभाग में सहायक अभियंता रविन्द्र सिंह के एगो ठिकेदार से ओकर बिल पास करे खातिर पन्द्रह हजार रुपिया घूस लेत घरी रंगे हाथ विजिलेन्स टीम पकड़ लिहलसि.\nसारण जिला के जलालपुर थाना में तैनात दारोगा मनोज कुमार के दू हजार रुपिया घूस लेत में निगरानी टीम पकड़ लिहलसि. दारोगा एक आदमी के नाम केस डायरी से हटावे खातिर रुपिया लेत रहले.


Priyanka Chopra Becomes Mother by Surrogacy Read Details Bhojpuri - Tech Review Anand\nPriyanka Chopra Becomes Mother by Surrogacy Read Details Bhojpuri\nप्रियंका चोपड़ा अक्सर मीडिया के सुर्खी में रहेली. उनके सोशल मीडिया पर अपडेट भइल फोटो भी न्यूज के हेडलाइंस बन जाला. उनके एक एक हरकत पर न्यूज पोर्टल आ शो बिजनेस के पत्रकारन के नजर रहेला. अबे कुछ दिन पहिले प्रियंका चोपड़ा शादी के बाद बदलल आपन नाम प्रियंका चोपड़ा जोनास के दुबारा बदल देहली. उ प्रियंका चोपड़ा कर लेहली. ई एने अइसन कइली कि ओने मीडिया में होड़ मच गइल कि सोशल हैन्डल पर प्रियंका आपन नाम से जोनस हटा देहले बाड़ी, आ एह खबर के सबसे पहिले के छापी. एकरा साथे ही लोग के एक्सपर्ट एड्वाइज भी आवे लागल कि लागत बा प्रियंका निक जोनास से रिश्ता तूरे वाला बाड़ी. कुछ न्यूज वाला त एतना आगे चल गइलें कि दुनू जाना के दूर होखे के डेट्स भी बतावे लगलें. कहे के माने कि जवन असल में होत नइखे आ होखे वाला नइखे, ओहू के रिपोर्ट करे लगलें.\nचलीं, प्रियंका चोपड़ा अउरी निक जोनस एह अफवाह के जलदिए विराम दे दिहल लोग अउरी एगो नया फोटो साथ में पोस्ट कर दिहल लोग. तब सभके बुझाइल कि अरे दादा, ई नाम बदलाव के मोटिव तलाक ना रहल ह, ई त कवनो दोसरा कारण से भइल रहल ह. फेर प्रियंका कुछ दिन पहिले कहली कि उ सरोगेसी से लइका होखावे वाला बाड़ी. बस ई खबर आइल कि फेर चारु ओर संभावना के अंबार खड़ा होखे लागल. सोशल मीडिया के दौर में यूट्यूब, इंस्टाग्राम, फेसबुक चैनल बना के उग आइल असंख्य भविष्यवक्ता, टैरो कार्ड रीडर लोग लागल आपन वीडियो बनावे कि प्रियंका अउरी निक जोनस के लग्न पत्रिका के हिसाब बेटी होई. केहू कहे लागल कि बेटा होई. ई सब देखे सुने वाला आम आदमी बहुत कन्फ्यूज़ हो गइल.\nखैर, अब प्रियंका चोपड़ा के संतान हो गइल बा अउरी अब ई कयास लगावल जा रहल बा कि उनके संतान लइका ह कि लइकी. सभे आपना आपना हिसाब से संभावना जता रहल बा. भविष्यवक्ता लोग भी कुछ ना कुछ कहिए रहल बा. उनका सोशल मीडिया पोस्ट पर बधाई के लाइन लागल बा. बॉलीवुड से लेके हॉलीवुड के बड़ बड़ नाम उनका के बधाई दे रहल बा. हालांकि अइसन बुझा रहल बा कि ई संतान बेटी हिया. जइसे नामचीन लोग के रिएक्शन बा, ओ हिसाब से प्रियंका के बेटी भइल बिया. बाकिर अब त ई कुछ दिन में स्पष्ट भी हो जाई कि बेटी ह कि बेटा. बाकिर उनके अउरी विश्वप्रसिद्ध गायक निक जोनस के प्रशंसक बहुत खुश बा लो, जइसे ओही लो के घरे कवनो संतान जनम लेहले होखे.\nकई गो बॉलीवुड हॉलीवुड स्टार सरोगेसी से लइका होखवले बाड़ें\nप्रियंका सरोगेसी से लइका होखवले बाड़ी. सरोगेसी से साधारणतया किराया के कोख के नाम से जानल जाला. भारत में ई एगो व्यवसाय के जइसन बा. भारत के अलावा बांग्लादेश, पाकिस्तान में भी किराया के कोख देबे वाली हजारों महिला बाड़ी. हालांकि सरोगेसी के अधिकतर कस्टमर सात समुन्दर पार वाला बाड़ें. अक्सर विदेशी लोग बिना गर्भधारण से लेके प्रसूति के दर्द झेलले आपन खून से बनल संतान चाहेला भा कवनो मेडिकल कारण के चलते माई – बाप ना बन पावेला त सरोगेसी के मदद लेला. सरोगेसी के दू गो तरीका होला.\nपहिला ट्रडिशनल सरोगेसी में दंपति के पुरुष साथी के शुक्राणु से किराया के कोख देबे वाली महिला (सरोगेट मदर) के अंडाणु से मिलान करावल जाला, फेर निषेचण के क्रिया होला. एह में सरोगेट मदर ही संतान के जैविक माँ होखेले. बाकिर सरोगेसी अग्रीमेंट के तहत उ ई संतान पैदा होते एकर लाभुक दंपति के सौंप देले. एकरा बदले ओकरा के तय राशि मिलेला.\nदोसर होला जेसटेशनल सरोगेसी. एह में दंपति के पुरुष साथी के शुक्राणु से, स्त्री साथी के अंडाणु के मिलान टेस्ट ट्यूब में करावल जाला. जब निषेचण के क्रिया प्रारंभ हो जाला त ओकरा के सरोगेट मदर के गर्भाशय में प्रत्यारोपित कर दिहल जाला. ताकि ओ भ्रूण के प्राकृतिक विकास हो सके अउरी संतान प्राप्ति हो जाव. एह में लाभुक दंपति ही जैविक माँ बाप होलें अउरी सरोगेट मदर खाली ओकरा के अपना कोख में पालेले. भारत में अक्सर गरीब महिला किराया के कोख देली, एही से ओकरा साथे कवनो धोखाधड़ी ना होखे, भारत सरकार एक कानून बनवले बा. अब व्यावसायिक सरोगेसी पर 2019 से रोक लाग गइल बा. केहू मदद करे खातिर भले सरोगेसी कर सकेला, रुपया खातिर ना.\nएही विषय पर पिछला साल पंकज त्रिपाठी, कीर्ति सैनन के फिल्म ‘मिमी’ आइल रहे जवन बहुत हिट भइल. ओ में सरोगेसी के समय होखे वाला धोखाधड़ी पर फिल्म बनावल गइल रहे. हालांकि 2001 में एही तरे के विषय पर एगो फिल्म ‘चोरी चोरी चुपके चुपके’ आ चुकल बा. एह में सलमान खान, रानी मुखर्जी अउरी प्रीति जिंटा रहे लोग. एह में प्रीति जिंटा के किरदार सलमान के किरदार के बच्चा अपना कोख में राखत बाड़ी अउर जब उ पैदा हो जात बा त ओकरा के दंपति के लौटावे के बदले आपना लगे रख लेत बाड़ी, काहें कि उनका मन में ममता जाग जात बा.\nप्रियंका के जइसन बॉलीवुड स्टार आमिर खान, शाहरुख खान, करण जौहर, तुषार कपूर, एकता कपूर भी सरोगेसी के मदद से संतान प्राप्ति कर चुकल बा लोग.\nTags: Bhojpuri News, Priyanka Chopra\nPriyanka Chopra and Nick Jonas welcome baby via surrogacy…\nPriyanka chopra back on work after become mother features in…\nCategories Entertainment Tags Articles in Bhojpuri, Bhojpuri, Bhojpuri Articles, Bhojpuri News, Chopra, Details, mother, Priyanka, Priyanka Chopra, Priyanka Chopra as Mother, Priyanka Chopra Surrogacy, read, Surrogacy Post navigation


नोटबन्दी के मार से नेता परेशान – टटका खबर\nनोटबन्दी के मार से नेता परेशान\nयूपी चुनाव से पहिले भइल नोटबन्दी के एलान का चलते नेता लोग परेशान हो गइल बा. कुछ दिन पहुले गोरखपुर में भाजपा के खरीदल प्लॉट से 248 गो नया मोटरसाइकिलन धरइली सँ. एह मोटरसाइकिलन प बाकायदा कमल निशान के स्टीकर लागल बा. पहिले सुने में आइल कि भाजपा एह मोटरसाइकिलन से आपन प्रचार करवाई. बाकि नोटबन्दी के माहौल में अतना नगदी आइल कहाँ से ई सवाल उठे लागल त एह मोटरसाइकिलन के केहु दावेदार नइखे मिलत. भाजपा के कहना बा कि मोटरसाइकिल ओकरा जमीन पर मिलल बाकि ओकरा मालूम नइखे कि केकर आ ओहिजा काहे ध गइल. ओकर कहना बा कि हो सकेला कि मोटरसाइकिल कंपनी आपन प्रचार करवाए ला अइसन तिकड़म भिड़वले होखे. सुने में इहो मिलत बा कि भाजपा ओह जमीनो का बारे में कवनो जानकारी होखे से इन्कार करत बिया.\nओने सपा के एगो नेता 786 गो साइकिल खरीदे के कोशिश करत स्टिंग में आ गइल बाड़न. खरीददारी 500 आ 1000 के पुरनका नोट से होखे वाला रहुवे. वइसे 786 के संख्यो धेयान देबा जोग बा. 108 भा 1008 वाला संख्या के कवनो मोल नइखे एह गोल खाति. अब बात खुल गइल त इहो सौदा बीचे में लटक गइल बा.\nहाथी मेरे साथी वाली बसपा का बारे में सुनात बा कि केरल से हाथी खरीदाइल बाड़ी सँ पुरनकी नोटन से आ ओह हाथियन के यूपी में घुमावल जाई.\nकरम फूटल कांग्रेस के. ओकर खाली हाथ नोटबन्दी का बाद सचहूं खाली हाथ हो गइल लागत बा. आ ऊ अब एही खाली हाथ देखा के आपन प्रचार करे के योजना बनवले बिया.\n(नोट – एह खबर में अगर कवनो सच्चाई होखी त संजोगे से. सब सुनल सुनावल बात हई सँ.)\nTags: कांग्रेस, नोटबन्दी, बसपा, भाजपा, सपा


पॉकेटमार बनली पाखी हेगड़े – Anjoria\nपॉकेटमार बनली पाखी हेगड़े\nसिनेमा भोजपुरी के नंबर 1 अभिनेत्री पाखी हेगड़े हरीश गुप्ता के फिलिम “भईया हमार दयावान’’ में पॉकेटमार बनल बाड़ी. फिल्म में लड़िका के भेस धइले पाखी आपन रोजी रोटी चलावे खातिर पाकिटमारी करत बाड़ि. एकदिन एह पाकिटमार पाखी के भेंट एगो चोर मनोज तिवारी से हो जात बा आ फेर दुनु के दोस्ती हो जात बा. बाद में ई दोस्ती प्यार में बदल जात बा.\nएह फिल्म में पाखी हेगडे पहिला बेर मनोज तिवारी के नायिका बनल बाड़ी. आ सबले बढ़ि के पाखी के टॉम बॉय लुक सभतर चरचा के विषय बन गइल बा. एह फिल्म के निर्देशक हउवें असलम शेख.\nअब नेतागिरी करीहें निरहुआ\nभोजपुरी परदा पर "अंधा कानून’’


टटका खबर, मंगल, २९ जून – Anjoria\nJune 29, 2010 OmPrakash Singh खबर 0\nमहँगाई का खिलाफ विपक्षी बन्द\nभारत के राजनीतिक दल कवनो मुद्दा पर एकमत ना हो सकस चाहे ऊ मुद्दा भलही आम जनता के दुख दर्द से जुड़ल होखे. महँगाई के मार हर केहू झेलत बा आ कम से कम एह मसला पर कोशिश होखे के चाहत रहे कि समूचा विपक्ष एकमत हो के एकर विरोध करीत. बाकिर ना! पाँच जुलाई के वामपंथी दल गैर भाजपा पार्टियन का साथे मिल के देशव्यापी हड़ताल के एलान कइले बाड़न. भाजपा आ ओकरा सहयोगी दलन से केहू पुछबो ना कइल कि एहमें साथ देबऽ लोग कि ना? स्वाभाविक बा कि राजग के बन्द कवनो दोसरा दिने होखी आ देश के जनता दु दिन के बन्द झेले खातिर मजबूर रही.\nमुंगेर में मिलल विस्फोटक के जखीरा\nएगो मुखबिर का सूचना पर मुंगेर पुलिस एगो घर पर छापा मार के दू क्विंटल विस्फोटक, सवा सौ डिटोनेटर, पाँच पैकेट जिलेटीन, आ चार गो पिस्तौल आ कुछ कारतूस बरामद कइलस. केहू के गिरफ्तारी के कवनो खबर नइखे. बतावल जा रहल बा कि शायद ई सामान नक्सलियन के सप्लाई करे खातिर राखल रहुवे.\nजरल पर नून छिड़कले प्रधानमंत्री\nकहले कि पेट्रोल के मूल्य नियन्त्रण से मुक्त कइल समय के जरुरत रहुवे आ अब डीजलो के दाम पर से कंट्रोल हटा लिहल जाई. हमनि के प्रधानमंत्री के जनता के होखे वाला दिक्कत से बेसी परेशानी सरकारी तेल कंपपनियन के होखे वाला घाटा खातिर बा. उल्टे ऊ विपक्षी दल के सलाह दिहले बाड़न कि एह मसला पर ढेर राजनीति ना होखे के चाहीं.\nभाजपा के रणनीति पर विचार करी संघ\nराष्ट्रीय स्वंयसेवक संघ के प्रतिनिधि भाजपा नेता लोग का साथ बईठ के विचार करीहें कि भाजपा में कइल बदलाव से का फायदा भइल भा का नुकसान. नीतीन गडकरी के भाजपा अध्यक्ष बनवला छह महिना हो गइल. एह बीचे करीब करीब हर जगहा भाजपा के नेतृत्व नया लोग का हाथ में दे दिहल गइल. बाकिर झारखण्ड के सरकार चल गइल आ बिहार के सरकार जात जात बाचल. संघ एह सगरी मुद्दा पर भाजपा प्रतिनिधियन से चर्चा करी. हो सकेला कि कुछ अउरी संघ प्रतिनिधियन के भाजपा में भेज दिहल जाव. भाजपा के संगठन मंत्री के पद अमूमन ओही लोग खातिर सुरक्षित होला.\nबारामूला आ सोपोर में जारी हिंसा का चलते कर्फ्यू\nप्रदर्शन करे वालन पर पुलिस के फायरिंग का बाद काश्मीर के बारामूला आ सोपोर में अशान्ति बहुते बढ़ गइल बा. बेकाबू हालात काबू करे खातिर बारामूला में कर्फयू लगा दिहल गइल बा. केन्द्रीय गृहमंत्री खुद काश्मीर जा के हालात के अध्ययन करीहे. पुलिस फायरिंग के दोष केन्द्र सरकार राज्य सरकार पर\nदूनम्बरिया कालेजन से दूनम्बरिया लड़िका निकलत बाड़े\nविशेषज्ञन के कहनाम बा कि दुसरा दर्जा के प्रोफेशनल कॉलेजन से जवन स्नातक निकलत बाड़े ओहनी के नौकरी मिलल मुश्किल हो जात बा. खास कर के सबले खराब हालत देश के मैनेजमेण्ट कालेजन के बा जहवाँ से पास कइल विद्यार्थी नौकरी लायक नइखन रहत काहे कि ओह विद्यार्थियन के जरुरी औद्योगिक प्रशिक्षण नइखे मिल पावत. जब औद्योगिक अनुभव वाला प्रोफेसर आईआईएम खातिर दुलम बाड़े त एह छोटका कालेजन के का कहल जाव? विद्यार्थियन के अइसनका कालेजन में सोच समुझ के नाम लिखावे के चाही.\nदाम ले के छपे वाली खबरन पर नजर राखल जरुरी\nदेश के विवादित मुख्य निर्वाचन अधिकारी नवीन चावला काश्मीर का श्रीनगर में चल रहल देश भर के निर्वाची अधिकारियन के संबोधित करत कहले बाड़न कि चुनाव लड़े में होखे वाला खर्चा पर काबू आ दाम देके खबर छपवावे का समस्या से निजात पावे खाति ऊ लोग बढ़िया से मन्थन करो. एह दिसाईं हर तरह के विचार सामने ले आवे के आह्वान करत कहले कि समस्या पर हर तरफ से विचार कइल जरुरी बा.\nस्टेट बैंक आपन बेस रेट बढ़वलसि\nरिजर्व बैंक के निर्देश के पालन करत स्टेट बैंक आपन बेस रेट साढ़े सात फीसदी करे के फैसला कइले बा जवन पहली जुलाई से लागू हो जाई. बैंकन के आदत पड़ल बा कि बड़का कर्जदारन के कम सूद पर पईसा उधार देबेले आ आम जनता से बेसी सूद काटेले. अब हर कर्जदार के कम से कम साढ़े सात फीसदी सुद देबही के पड़ी. एकरा बाद बाकियो बैंक एही लाइन पर चलीहे.\nरामजी के माया कहीं धूप कहीं छाया\nयूपी बिहार जब गरमी में जरत छटपटात बा आ बरखा के बेचैनी से इन्तजार करत बा तवने समय असम के कम से कम दस गो जिला बाढ़ से तबाह हो रहल बाड़े. बाढ़ के मुख्य कारण भूटान के कुरिचू डैम से ढेर पानी छोड़ल बा. बाँध कम पानी का समय में नीचे पानी ना जाये देस आ जब पानी ज्यादा हो जाले त बाँध के बचावे खातिर बेसी मात्रा में पानी छोड़ दिहल जाला जवना से निचला इलाका डूबे लागेला.\nसानिया नेहवाल दुनिया के नम्बर वन टेनिस खिलाड़ी बने का तरफ तेजी से बढ़ल जात बाड़ी. सानिया मिर्जा अपना बेहतरीनो समय में २७ वाँ रैंकिंग से उपर ना जा पवली आ अब ओह पाकिस्तनिया से बियाह कर के रैंकिगे का बाहर हो गइल बाड़ी. ओने फीफा विश्वकप फुटबाल में रेफरियन का मनमानी से परिणाम उल्टा पुलटा हो रहल बा. रिप्ले में रेफरियन के गलती साफ लउकला का बादो फीफा अधिकारी फुटबाल मैच में आधुनिक तकनीक के इस्तेमाल नइखन कइल चाहत. इंगलैण्ड आ अर्जेण्टिना रेफरियन का गलत फैसला से टूर्नामेंट का बाहर हो गइली सँ. वइसे आजु परागुवे आ जापान के मैच आ स्पेन के पुर्तगाल से मैच होखे वाला बा. जापान एशिया से अकेला देश बाचल बा एह टूर्नामेंट में. सभकर नजर आजु पुर्तगाल आ स्पेन का मैच पर लागल रही काहे कि स्पेन दुनिया के दू नंबर के टीम आ पर्तगाल तीसरा जगहा पर काबिज बा.